SKUAD WAJA SELAMATKAN WANITA CUBA BUNUH DIRI, BANTU MANGSA PENGANIAYAAN

KUALA LUMPUR: Bermula 2021 sehingga 10 Oktober 2022, seramai 72,808 individu telah disantuni dalam program psikososial yang digerakkan Skuad Waja di bawah Kementerian Pembangunan Wanita Keluarga dan Masyarakat (KPWKM).

Program digerakkan skuad sukarelawan melalui agensi Jabatan Pembangunan Wanita (JPW) itu sangat memberi kesan yang positif kepada komuniti terutamanya kepada wanita berdasarkan kepada aktiviti psikososial yang dijalankan.

Menurut kenyataan yang dikeluarkan KPWKM, antara kejayaan Skuad Waja ialah menyelamatkan seorang wanita daripada cubaan membunuh diri.

“Kejadian ini berlaku di mana wanita ini yang juga seorang ibu mengalami tekanan perasaan menguruskan dua orang anaknya yang mempunyai kecelaruan spektrum autism. Salah seorang saksi yang melihat kejadian itu telah menghubungi pihak Kementerian dan dirujuk kes tersebut kepada ahli Skuad Waja.

“Ahli Skuad Waja tersebut telah bercakap dengan mangsa melalui telefon dan menenangkan beliau,” katanya.

Mangsa tersebut telah dirujuk untuk sesi kaunseling dengan pegawai psikologi JPW dan sesi kaunseling masih diteruskan.

Dalam kisah yang lain, Skuad Waja juga telah membantu seorang remaja wanita yang menjadi mangsa kes penganiayaan.

“Ahli Skuad Waja telah menerima aduan kes penganiayaan terhadap seorang remaja wanita yang ditemui diikat dan terdapat kesan luka dan pukul di badan.

“Kes tersebut kemudian dilaporkan kepada polis dan ahli Skuad Waja juga turut mencari rumah perlindungan untuk menempatkan mangsa memandangkan mangsa tidak mempunyai waris ketika itu,” katanya.

Usaha mencari waris mangsa dijalankan Skuad Waja selepas itu dan remaja tersebut kini dijaga oleh ibu saudaranya.

Ujar kenyataan yang dikeluarkan, hasil keprihatinan dan semangat sukarelawan yang tinggi, ahli Skuad Waja berjaya mendekati dan membantu mereka yang memerlukan.

Penubuhan Skuad Waja bertujuan untuk memperkasa komuniti melalui program bimbingan psikososial dan aktiviti dalam komuniti bagi meningkatkan kesedaran tentang isu-isu jenayah.

Perlaksanaa Program Skuad Waja ini bermula pada Januari 2021 dan sehingga sehingga 10 Oktober 2022 seramai 326,933 orang telah mendaftar.

“Tiada upah atau bayaran elaun diberi kepada ahli Skuad, namun keikhlasan ingin membantu menjadi perangsang dan motivasi kepada mereka untuk terus menyantuni komuniti,” katanya. – AlHijrah Online


JENAZAH EMPAT BERANAK MAUT KEMALANGAN DIKEBUMI DALAM SATU LIANG

KOTA BHARU: Jenazah empat beranak yang maut selepas kenderaan mereka dirempuh pikap di Kilometer (KM) 2, Jalan Lebu ke Mempaga berhampiran susur ke Lebuh Raya Central Spine Road (CSR) dekat Bentong semalam, selamat dikebumikan pagi ini.

Semua mangsa dikebumikan dalam satu liang lahad di Tanah Perkuburan Islam Kampung Panchor, Pengkalan Chepa di sini, jam 9.50 pagi.

Suasana pilu menyelubungi tanah perkuburan dengan kehadiran suami, Mohd Nazri Hamid, 44, ahli keluarga dan saudara mara arwah.

Terdahulu, jenazah empat beranak, Raihan Mohamad, 43, dan tiga anaknya iaitu Ahda Dalili Mohd Nazri, 14; Ahmad Muaz, 7, dan Ahda Imtinan, 5, tiba di kawasan perkuburan pada jam 8.30 pagi dengan van jenazah selepas disembahyangkan di Masjid As-Siddiqin.

Semalam, perjalanan keluarga terbabit untuk menghadiri majlis perkahwinan di Kuala Lumpur berakhir tragedi apabila empat maut selepas kenderaan mereka dirempuh dengan sebuah pikap yang pemandunya dipercayai di bawah pengaruh dadah pada jam 2 petang.

Pemandu pikap bagaimanapun hanya mengalami cedera ringan.

Siasatan awal polis berdasarkan maklumat saksi kejadian mendapati, pemandu pikap Nissan Navara berusia 44 tahun itu dipercayai melanggar lampu isyarat merah sebelum merempuh kenderaan mangsa dari hadapan.

Siasatan juga mendapati pemandu Nissan Navara berkenaan memiliki tujuh rekod jenayah lampau berkaitan dadah. –AlHijrah Online


AGONG KURNIA DARJAH JOHAN MANGKU NEGARA KEPADA KETUA PENGARAH JAKIM

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan menganugerahkan Darjah Johan Mangku Negara (JMN) kepada Ketua Pengarah Jabatan Kemajuan Islam Malaysia (JAKIM) Datuk Hakimah Mohd Yusoff.

Hakimah mendahului senarai 300 penerima Darjah Kebesaran, Bintang dan Pingat Persekutuan bersempena Hari Keputeraan Rasmi Yang di-Pertuan Agong 2023, pada istiadat pengurniaan di Istana Negara di sini.

Raja Permaisuri Agong Tunku Azizah Aminah Maimunah Iskandariah turut berangkat ke istiadat itu.

Turut dikurniakan Darjah JMN ialah bekas Ketua Pengarah Jabatan Pembangunan Kemahiran Datuk Zaihan Shukri, Pengarah Pusat Kesenian dan Warisan Universiti Sultan Zainal Abidin Prof Madya Dr Sahar Sa’di Hashim dan Timbalan Naib Canselor Universiti Malaya Prof Dr Kamila Ghazali dan bekas Pengarah Perkhidmatan Kejuruteraan Kementerian Kesihatan Ir Tauran Zaidi Bin Ahmad Zaidi.

Al-Sultan Abdullah turut berkenan mengurniakan Darjah Johan Setia Makhota (JSM) kepada 44 individu serta Darjah Johan Setia Diraja (JSD) kepada Timbalan Pengarah (Pasukan Gerakan Am) Jabatan Keselamatan Dalam Negeri dan Ketenteraman Awam Bukit Aman Datuk Muhammad Abdul Halim.

Seri Paduka juga berkenan menganugerahkan Bintang Kesatria Mangku Negara (KMN) kepada 57 individu dan Bintang Kesatria Setia Diraja (KSD) kepada Pegawai Perhubungan Akhbar Istana Negara Mohd Husni Yusop.

Pada istiadat itu pembaca berita TV3 Pang Chinn Fei dan personaliti Radio Televisyen Malaysia (RTM) Terrence Joseph Dassb, merupakan antara 60 individu yang dikurniakan Bintang Ahli Mangku Negara (AMN).

Al-Sultan Abdullah juga berkenan mengurniakan Pingat Pangkuan Negara (PPN) kepada 65 individu dan Pingat Bentara Setia Diraja (BSD) kepada 67 individu.

Turut hadir pada istiadat itu ialah Menteri Perdagangan Dalam Negeri dan Kos Sara Hidup Datuk Seri Salahuddin Ayub dan Ketua Setiausaha Negara Tan Sri Mohd Zuki Ali. –AlHijrah Online


OPR DIJANGKA NAIK 25 MATA ASAS, MINGGU INI

KUALA LUMPUR: Bank Negara Malaysia (BNM) dijangka menaikkan Kadar Dasar Semalaman (OPR) sebanyak 25 mata asas (bps) kepada 2.5 peratus pada minggu ini, kenaikan kadar ketiga berturut-turut, bertujuan untuk membantu mengurangkan inflasi negara dengan pemulihan ekonomi yang kukuh, menurut Moody’s Analytics.

Katanya Indeks Harga Pengguna keseluruhan Malaysia meningkat sebanyak 4.4 peratus tahun ke tahun pada Julai, peningkatan mata peratusan penuh daripada bulan sebelumnya.

“Sementara itu, Keluaran Dalam Negara Kasar (KDNK) suku kedua Malaysia jauh melebihi jangkaan, didorong oleh peningkatan permintaan terhadap perkhidmatan selepas sempadan dibuka semula sepenuhnya pada April,” katanya dalam kenyataan.

Di peringkat luaran, menaikkan Kadar Dasar Semalaman akan meningkatkan ringgit, yang telah merosot berbanding dolar AS dalam persekitaran kenaikan kadar yang agresif oleh Rizab Persekutuan AS, katanya.

Bank pusat dijadualkan untuk mesyuarat Jawatankuasa Dasar Monetari bagi September pada 7-8 Sept, 2022.–AlHijrah Online


ANAK TERLIBAT AJARAN SESAT BUNUH IBU BAPA BERDEPAN HUKUMAN MATI

LIPIS: Seorang pengganggur berdepan hukuman mati selepas dihadapkan ke Mahkamah Majistret di sini, atas tuduhan membunuh ibu dan ayah kandungnya di Kampung Kemahang, di sini, pada 4 Oktober lalu.

Bagaimanapun, tiada pengakuan direkodkan terhadap tertuduh Ahmad Hafizuddin Mohammad, 31, selepas dua kertas pertuduhan dibacakan di hadapan Majistret Siti Aisyah Ahmad.

Tertuduh didakwa membunuh Mohamad Maasai, 68 dan Zailan Zainudin, 64, di sebuah rumah di Kampung Kemahang, Benta antara pukul 11 malam hingga 12 malam pada 4 Oktober lalu.

Pendakwaan dijalankan mengikut Seksyen 301 Kanun Keseksaan yang memperuntuk hukuman mati.

Terdahulu, Timbalan Pendakwa Raya Muhammad Muhairi Mohamad Noh meminta tertuduh dirujuk ke hospital psikiatri bagi melakukan ujian mental dan memohon mahkamah tidak memberikan jaminan terhadap tertuduh.

Mahkamah kemudiannya memerintahkan tertuduh dibawa menjalani pemeriksaan di Hospital Permai, Johor Bharu selama sebulan mengikut Seksyen 342(5) Kanun Tatacara Jenayah.

Kes disebut semula pada 11 November depan.

Media sebelum ini melaporkan sepasang suami isteri maut selepas dikelar anak lelaki mereka di Kampung Kemahang Hulu, Lipis, tengah malam pada 4 Oktober lalu.

Berdasarkan siasatan awal pihak polis, suspek yang berusia 31 tahun yang dipercayai terlibat dengan ajaran sesat telah menggunakan senjata untuk mengelar leher dan menetak kedua-dua mangsa.—AlHijrah Online


COVID-19: PAKEJ STIMULUS TV ALHIJRAH BANTU IKS TERJEJAS – ZULKIFLI

KUALA LUMPUR: Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri yakin Pakej Stimulus dilancarkan TV AlHijrah hari ini akan membantu Industri Kecil dan Sederhana (IKS) yang terjejas akibat wabak COVID-19.

Zulkifli berkata pakej stimulus dengan waktu siaran bernilai RM7.65 juta itu bakal memberi manfaat kepada pengusaha IKS khususnya dalam industri kosmetik, makanan kesihatan, agensi pelancongan dan umrah, perkhidmatan, fesyen, peralatan rumah dan segmen IKS lain.

Katanya, usaha itu juga sebahagian insiatif MusaadahCovid19 yang digerakkan agensi di bawah Menteri di Jabatan Perdana Menteri (Hal Ehwal Agama) untuk membantu kelompok terjejas ekoran pelaksanaan Perintah Kawalan Pergerakan (PKP) bagi membendung penularan wabak COVID-19.

“Saya ingin merakamkan jutaan terima kasih kepada pihak TV AlHijrah di atas usaha yang amat bermakna ini kepada usahawan IKS. Semoga kabus “demam ekonomi” ini akan pergi,” katanya dalam kenyataan di sini hari ini.

Pakej Stimulus IKS TV AlHijrah (PSIKS-TVAH) itu dilancarkan Ketua Pegawai Eksekutif TV AlHijrah, Namanzee Harris dalam program Analisis khas dihoskan Syafinaz Yunus pagi tadi.

PSIKS-TVAH bertujuan membantu usahawan dan pemilik perniagaan agar dapat mengekalkan perniagaan melalui rangkaian promosi dan pengiklanan percuma di platform televisyen dan digital TV AlHijrah dengan nilai waktu siaran RM30,000 setiap slot.

Setiap hari, TV AlHijrah akan memberi ruang iklan percuma untuk tiga usahawan IKS melalui program bual bicara pagi, Assalamualaikum, untuk mempromosikan produk mereka.

Inisiatif TV Islamik untuk membantu kelompok IKS terjejas itu akan dijalankan selama tiga bulan bermula esok.

Zulkifli berkata COVID-19 memberi impak yang ketara kepada ekonomi negara, termasuklah IKS yang merupakan antara nadi utama negara dan menyebabkan banyak pengusaha gulung tikar.

“Ramai yang tidak mampu untuk menanggung operasi syarikat ekoran ketiadaan jualan (terutama perniagaan offline yang mempunyai kedai fizikal) dan meneruskan operasi syarikat kerana tiada bajet untuk meneruskan promosi dan pengiklanan produk mereka,” kata menteri agama itu. — AlHijrah Online/ Syed Azwan Syed Ali


Pendatang Yahudi serang sekolah

RAMALLAH, 11 Februari – Beberapa
pelajar Palestin mengalami kecederaan selepas peneroka haram Yahudi menyerbu
sebuah sekolah menengah di perkampungan Urif di selatan Nablus, semalam.

Ghassan Daghlas, seorang pegawai
yang memantau aktiviti penempatan haram Yahudi di utara Tebing Barat berkata,
kumpulan pelampau terbabit adalah pendatang Israel dari penempatan Yitzhar.

Malah, beliau mendakwa kehadiran
mereka diiringi pasukan keselamatan Israel yang lengkap bersenjata.

Daghlas berkata akibat
pencerobohan itu berlaku pertempuran antara pelajar dan kumpulan peneroka haram
terbabit.

Sinar Harian melaporkan daripada
salah satu agensi berita bahawa sekurang-kurangnya 10 pelajar mengalami
kecederaan terhidu gas pemedih mata dilepaskan tentera Israel.

Sekolah tinggi Urif telah
berulang kali diserang oleh peneroka Israel sejak beberapa bulan lalu.


WUJUD GERAKAN CUBA BURUKKAN REPUTASI JAKIM: MUJAHID

PUTRAJAYA: Terdapat gerakan cuba memburukkan reputasi Jabatan Kemajuan Islam Malaysia (JAKIM) dalam pensijilan halal, kata Menteri di Jabatan Perdana Menteri Datuk Seri Dr Mujahid Yusof Rawa.

Mujahid berkata sebagai contoh, kes cop halal pada tin makanan berasaskan khinzir yang berlaku pada 2014 ditularkan semula oleh pihak yang tidak bertanggungjawab walaupun telah dinafikan.

“Saya hairan hari ini seolah-olah ada gerakan yang hendak pertikaikan reputasi JAKIM dalam pensijilan halal. Contohnya ada yang mendapat pensijilan tetapi dinafikan satu pihak lain… Kedua mungkin ada (gerakan) merancang untuk mencemarkan reputasi halal dan kerajaan hari ini,” katanya kepada pemberita di sini hari ini.

Beliau berkata demikian selepas merasmikan Halal Fun Run sempena Karnival Rahmah 2019 anjuran JAKIM dengan kerjasama Jabatan Agama Islam Wilayah Persekutuan (JAWI) yang disertai 2,600 peserta.

Katanya antara usaha yang dilakukan bagi menangani masalah tersebut termasuk menyediakan aplikasi telefon pintar ‘Verify Halal’ bagi memudahkan pengguna menyemak status halal sesuatu produk dengan mengimbas kod produk.

Mujahid menjelaskan JAKIM melaksanakan tugasnya dengan profesional mengikut prosedur operasi standard (SOP) yang ditetapkan. –BERNAMA


IJTIMAK ASATIZAH SATUKAN ALIRAN PEMIKIRAN AHLI SUNNAH WAL JAMAAH

PUTRAJAYA: Isu-isu semasa, khususnya yang membabitkan aliran pemikiran yang menjadi polemik kebelakangan ini hakikatnya telah dibahaskan oleh para ulama terdahulu.

Dalam hantaran di laman Facebooknya, Timbalan Menteri di Jabatan Perdana Menteri (Agama), Datuk Ahmad Marzuk Shaary bagaimanapun berkata, isu-isu dan konflik yang berlaku dalam kalangan agamawan, sama ada melibatkan isu baharu atau isu lama, sebenarnya adalah perkara yang diulang-ulang dan tidak berpenghujung.

“Isu-isu yang menjadi polemik saban hari ini kebanyakannya melibatkan perkara yang bersifat ijtihadi berasaskan dalil-dalil zhanni, bukan perkara yang disepakati mengenai hukumnya, bahkan telah dibahaskan oleh para ulama terdahulu.

“Sayangnya, konflik sebegini masih berlaku dalam kalangan agamawan sama ada melibatkan isu baharu, atau pun isu lama yang diulang-ulang tanpa ada kesudahan,” katanya.

Lebih mengecewakan, jelas Ahmad Marzuk, perselisihan yang berlaku turut melahirkan aliran-aliran yang kontradik antara satu sama lain, sekali gus melahirkan penyokong yang taksub sehingga mewujudkan bibit kafir-mengkafir yang amat berbahaya.

Justeru, Ahmad Marzuk menyifatkan Ijtimak Asatizah Malaysia 2022, dengan tema ‘Penyatuan dan Harmoni Aliran Pemikiran’ yang berlangsung Sabtu lalu adalah platform bagi menggalakkan penyatuan aliran pemikiran Ahli Sunnah Wal-Jamaah, terutamanya dalam merungkai perselisihan antara salaf dan khalaf.

Ijtimak berkenaan berakhir dengan mengemukakan tujuh resolusi:

Menerusi hantaran itu, Ahmad Marzuk turut memetik kata-kata pendakwah tersohor Dr. Yusuf al-Qaradawi yang menitikberatkan sikap berlapang dada dalam berkhilaf dan berbeza pendapat.

“Banyak perkara yang mempengaruhi kefahaman manusia sehingga mereka berbeza pendapat seperti tahap pemahaman, situasi berbeza, kecenderungan jiwa dan pemikiran berbeza.

“Seorang yang tegas akan memahami nas tidak seperti seorang yang lembut memahami nas. Oleh yang demikian, warisan Islam terkenal dengan syada’id (ketegasan) Ibn Umar dan rukhsah (keringanan) Ibn Abbas. Adapun yang perlu dibantah secara sesungguhnya dan ditolak pembawanya, iaitulah mereka yang menolak nas-nas syarak yang muktamad dari sudut thubut (periwayatannya) dan dilalahnya (petunjuknya),” katanya.–AlHijrah Online


KAPAL TANGKI MINYAK UK DISERANG DI TELUK ADEN

ANKARA: Sebuah kapal tangki minyak dengan bendera UK diserang di Teluk Aden semalam, demikian laporan agensi berita Anadolu.

Operasi Perdagangan Maritim United Kingdom (UKMTO) dalam kenyataannya berkata, serangan itu berlaku di perairan selatan Yaman pada 12:30 GMT.

Organisasi itu menasihatkan mana-mana kapal yang melalui kawasan terbabit supaya lebih berhati-hati.

Setakat ini, tiada maklumat lanjut diperolehi berhubung insiden serangan itu dan tiada pihak mengaku bertanggungjawab.

Bagaimanapun, media tempatan di Yaman melaporkan serangan itu dilakukan lanun.

Kapal itu, Stolt Apal, dimiliki syarikat British Stolt Tankers. — Terjemahan AlHijrah Online


BAS RAPID KL TERSANGKUT BAWAH JEJAMBAT

KUALA LUMPUR: Sebuah bas Rapid KL bergesel dan tersangkut di bawah jejambat di terowong Jalan Pudu di sini, petang Khamis.

Kejadian dilaporkan berlaku sekitar jam 2.45 petang melibatkan bas laluan 300 (Pandan Indah-Lebuh Ampang).

“Semasa kejadian, tiada penumpang di dalam bas dan kapten bas tidak mengalami sebarang kecederaan.

“Bas terbabit telah berjaya dikeluarkan dari terowong pada jam 5:15 petang,” kata Rapid KL dalam hantaran di Facebook.

Dalam pada itu, Rapid Bus turut memohon maaf atas kesulitan yang dihadapi pengguna jalan raya lain serta akan memberikan kerjasama penuh kepada pihak polis bagi menjalankan siasatan.

Sebelum ini tular sebuah video memaparkan sebuah bas Rapid KL yang tersangkut di bawah jejambat di terowong Jalan Pudu, di ibu kota.—AlHijrah Online


TRUMP UGUT SERANG 52 LOKASI PENTING DI IRAN

WASHINGTON: Presiden Amerika Syarikat Donald Trump mengugut akan menyerang 52 lokasi penting di Iran sekiranya ada rakyat atau aset negara Uncle Sam itu diserang.

Amaran Trump itu susulan tindakan Washington membunuh Komander Tertinggi Iran, Qassem Soleimani yang telah menaikkan kemarahan banyak pihak.

Menerusi laman Twitternya Trump mendakwa Iran mengeluarkan kenyataan mensasarkan beberapa aset milik Amerika Syarikat sebagai serangan balas atas kematian Soleimani.

“Jadikan ini sebagai amaran, sekiranya Iran menyerang mana-mana rakyat atau aset Amerika Syarikat kami telah mensasarkan 52 lokasi serangan balas di Iran.

“Lokasi-lokasi ini sangat penting buat Iran dan kebudayaan negaranya dan kami akan serang dengan sangat pantas dan teruk,” kata Trump menerusi Twitternya.

Menurut Trump 52 lokasi serangan balas itu juga bersamaan dengan jumlah tebusan rakyat Amerika Syarikat yang berada di Iran selepas kedutaan Amerika Syarikat ditawan di Tehran pada 1979.

Trump juga menyatakan Amerika Syarikat tidak mahu apa-apa ugutan atau amaran lagi diberikan kepada mereka.

Soleimani, 62 tahun  yang disenarai hitam oleh Amerika Syarikat dilaporkan terbunuh apabila kenderaan dinaikinya terkena serangan dron berhampiran Lapangan Terbang Antarabangsa Baghdad di Iraq. — Agensi/ Terjemahan AlHijrah Online


BAPA DIDENDA RM10,000 SEBABKAN KEMATIAN BAYI TIGA BULAN

KUALA LUMPUR: Seorang bapa didenda RM10,000 oleh Mahkamah Sesyen di sini kerana menyebabkan kematian bayinya berusia tiga bulan, awal bulan ini.

Hakim Siti Aminah Ghazali menjatuhkan hukuman itu terhadap Amirul Hakim Muhamad Fadzil, 27, ejen insurans pada prosiding pendengaran fakta kes dan hukuman hari ini.

Mahkamah turut memerintahkan lelaki itu dipenjara enam bulan sekiranya gagal membayar denda dan dikenakan bon berkelakuan baik selama dua tahun berserta cagaran RM5,000 dengan seorang penjamin selain diperintah menjalani khidmat masyarakat selama 120 jam bermula hari ini.

Pada 31 Jan lalu, Amirul Hakim mengaku bersalah atas pertuduhan dengan cuai sehingga menyebabkan kematian anak lelakinya itu akibat kecederaan di bahagian kepala, di sebuah rumah di Flat Sri Langkawi, Gombak di sini, pada 4.15 petang, 3 Jan lepas.

Pertuduhan dikemukakan mengikut Seksyen 31(1)(a) Akta Kanak-Kanak 2001 yang membawa hukuman denda tidak melebihi RM50,000 atau penjara maksimum 20 tahun atau kedua-duanya.

Mengikut fakta kes, pada 15 Nov 2022, jam 3 petang, ketika tertuduh sedang solat dalam sebuah bilik, bayinya yang berada di dalam buaian terhempas ke lantai selepas spring buaian itu terputus dan doktor yang merawat mangsa mengesahkan bayi berkenaan patah paha kanan serta diberi ubat demam.

Selepas kejadian itu, tertuduh membawa anaknya pergi berurut dan kaki mangsa boleh diluruskan, namun mangsa diserang sawan sebanyak dua kali iaitu pada 30 Nov 2022 dan 3 Jan lalu.

Semasa diserang sawan pada 3 Jan, bayi itu didapati lembik serta tiada maklum balas dan semasa tertuduh membawa anaknya ke klinik, tangan kiri tertuduh terlanggar grill besi dan kepala anaknya terkena bingkai kayu pintu hadapan rumah. Doktor di klinik itu yang membuat bantuan awal pernafasan (CPR) mengesahkan anaknya kebiruan serta perlu segera dirujuk ke hospital.

Mangsa kemudian dibawa ke Hospital Tunku Azizah, Cheras, dengan ambulans lalu dimasukkan ke Pusat Penjagaan Intensif Pediatrik (PICU) dan disahkan mengalami patah tulang selangka kanan selain mempunyai kesan gigitan pada pipi, sebelum meninggal dunia pada 6.22 petang hari sama (3 Jan).

Terdahulu, Timbalan Pendakwa Raya Wan Ahmad Hakimi Wan Ahmad Jaafar memohon hukuman setimpal sebagai pengajaran kepada tertuduh serta ibu bapa lain supaya tidak cuai dalam menjaga anak-anak di rumah selain berhati-hati semasa mengendalikan anak kecil agar kejadian sedemikian tidak berulang.

Amirul Hakim yang tidak diwakili peguam merayu hukuman denda bawah RM10,000 kerana dia menanggung isteri dan ibu bapanya selain mengakui kesilapannya itu.–AlHijrah Online


VIDEO TULAR RAKYAT MALAYSIA SAMUN WARGA SINGAPURA ADALAH PALSU

JOHOR BAHRU: Polis Diraja Malaysia (PDRM) menafikan terdapat rakyat negara ini menyamun dan mencederakan warga Singapura seperti yang dipaparkan beberapa klip video dan gambar yang tular di media sosial, baru-baru ini.

Ketua Polis Johor Datuk Kamarul Zaman Mamat berkata video dan gambar berkenaan adalah palsu dan Bukit Aman juga pernah mengeluarkan kenyataan berkaitan perkara itu pada 2 Nov lepas.

Beliau berkata penyebaran video dan gambar palsu seumpama itu dilihat sebagai cubaan untuk menimbulkan ketakutan dan kebimbangan orang ramai, khususnya pelancong warga Singapura yang datang ke negara ini melalui Johor.

“Perbuatan menyebarkan dan membuat spekulasi palsu adalah menyalahi undang-undang dan boleh diambil tindakan dibawah Seksyen 233 Akta Komunikasi dan Multimedia 1988,” katanya menerusi kenyataan, di sini hari ini.

Beliau berkata jika disabitkan kesalahan boleh didenda tidak melebihi RM50,000 atau penjara setahun, atau kedua-duanya.

Justeru itu beliau menasihatkan orang ramai agar tidak mudah mempercayai dakwaan yang diperoleh  daripada sumber yang tidak sah dan menggunakan maklumat palsu.–AlHijrah Online


MITOS BUKA SEDIKIT TINGKAP KERETA UNTUK TIDUR TIDAK TEPAT

KUALA LUMPUR: Mitos perlu membuka sebahagian tingkap kenderaan jika pemandu atau penumpang ingin berehat atau tidur di dalamnya adalah tidak tepat.

Menurut Pegawai Perubatan Hospital KPJ Tawakkal, Dr. Dimas Dody Wibowo, gas karbon monoksida tetap boleh masuk ke dalam kabin kenderaan dan melemaskan individu di dalamnya, terutama jika berlaku kebocoran ekzos.

Semalam, tiga individu maut dipercayai terhidu gas karbon monoksida ketika sedang tidur di dalam sebuah kereta di sebuah stesen minyak dekat Sungai Dua, Pulau Pinang.

Ikuti kupasannya bersama wartawan Hanisa Hasanuddin dalam Berita AlHijrah, jam lapan malam ini. – AlHijrah Online


JETI PELANTAR IKAN DISERBU, 59 WARGA ASING DICEKUP

IPOH: Seramai 59 warga asing termasuk dua kanak-kanak ditahan Jabatan Imigresen Malaysia Negeri Perak dalam satu serbuan melalui Op Bersepadu di sebuah jeti pelantar ikan di Hutan Melintang, awal pagi semalam.

Pengarah Imigresen Perak Hapdzan Husaini berkata dalam operasi kira-kira 1 pagi itu, pasukan serbuan yang tiba di tempat kejadian terpaksa memotong pintu pagar premis bagi membolehkan mereka masuk ke kawasan berkenaan.

“Setiap pintu bilik telah diketuk oleh pegawai kanan dan memperkenalkan diri serta menunjukkan kad kuasa jabatan untuk memberitahu tujuan kehadiran kepada penghuni yang mendiami bilik-bilik di lokasi serbuan tersebut.

“Kehadiran pasukan operasi di lokasi serbuan menyebabkan mereka bertempiaran lari menyelamatkan diri dengan terjun ke dalam laut dan menyembunyikan diri di dalam semak sekitar lokasi serbuan,” katanya dalam kenyataan.

Bagaimanapun, beliau berkata kesemua mereka gagal meloloskan diri kerana kecekapan pasukan operasi yang telah  menutup setiap ruang dengan mengepung premis berkenaan.

Menurut Hapdzan, seramai 61 warga asing berusia tujuh hingga 55 tahun diperiksa terdiri daripada seorang lelaki Thailand, 13 lelaki Indonesia, dua wanita Vietnam serta 36 lelaki, lima wanita dan dua kanak-kanak Myanmar yang melakukan kesalahan Imigresen manakala dua lelaki Myanmar diserahkan kepada Agensi Penguatkuasa Maritim (APMM) bagi tujuan siasatan.

Katanya, mereka yang ditahan dipercayai melakukan kesalahan di bawah Seksyen 6(1)(c) Akta Imigresen 1959/63 iaitu tidak memiliki dokumen perjalanan yang sah, Seksyen 15(1)(c) iaitu telah tinggal lebih masa dan Peraturan 39(b), Peraturan-peraturan Imigresen 1963 iaitu melanggar syarat Pas Lawatan dengan bekerja secara tidak sah.

Beliau berkata operasi yang tamat pada 4 pagi itu dijalankan sepasukan anggota terdiri daripada 35 Pegawai Imigresen dari Bahagian Penguatkuasa Jabatan Imigresen Malaysia (JIM) Negeri Perak, 26 pegawai Bahagian Perisikan dan Operasi JIM Putrajaya serta 30 anggota dan pegawai APMM.–AlHijrah Online


PASANGAN SUAMI ISTERI TULAR DERA ANAK ANGKAT MENGAKU BERSALAH

BANGI: Pasangan suami isteri masing-masing didenda RM20,000 oleh Mahkamah Sesyen Bandar Baru Bangi di sini hari ini kerana mendera anak angkat mereka berumur empat tahun.

Hakim Effandi Nazila Abdullah menjatuhkan hukuman itu ke atas peniaga, Amira Hamzah, 28, dan suaminya Muhammad Fitri Jasmani Josmani, 30, warga Singapura selepas mereka mengaku bersalah menganiaya kanak-kanak perempuan itu sehingga menyebabkannya mengalami kecederaan fizikal.

Mereka didakwa melakukan perbuatan itu di kediaman mereka di Eco Majestic, Semenyih pada 1.25 tengah hari, antara April dan 18 Julai 2022.

Pertuduhan mengikut Seksyen 31(1)(a) Akta Kanak-Kanak 2001 dan dibaca bersama Seksyen 34 Kanun Keseksaan yang membawa hukuman denda tidak melebihi RM50,000 atau penjara maksimum 20 tahun atau kedua-duanya.

Mahkamah turut memerintahkan pasangan itu dipenjara 12 bulan sekiranya gagal membayar denda.

Pendakwaan dikendalikan Timbalan Pendakwa Raya Hakim Amir Abdul Hamid manakala kedua-dua tertuduh tidak diwakili peguam.

Terdahulu, kedua-dua tertuduh merayu hukuman denda minimum atas alasan mereka tiada niat untuk mendera mangsa, sebaliknya bimbang dengan kesihatan anak angkat mereka.

“Kami tiada niat untuk mendera, sebenarnya kami cuma hendak pastikan dia makan dan tidak kurang zat dalam badan,” kata Muhammad Fitri.

Hakim Amir memohon hukuman penjara dan denda atas alasan tindakan tertuduh bukannya untuk mendidik tetapi ia dianggap zalim dan tidak adil selain mereka tidak amanah serta tidak bertanggungjawab dalam menjaga mangsa.

“Kecederaan mangsa bukan satu tempat sahaja tetapi satu badan. Ini boleh menyebabkan kanak-kanak itu trauma seumur hidup dan dia sepatutnya diberi perhatian dan kasih sayang,” katanya.

Berdasarkan fakta kes, pada hari kejadian, seorang pengadu yang juga pekerja kepada Amira melihat majikannya itu memukul kanak-kanak berkenaan menggunakan penyangkut baju dan batang kayu penyapu.

Pengadu memaklumkan kejadian itu kepada ibu mentua Amira, namun tidak diendahkan sebaliknya dia dimarahi oleh wanita itu.

Hasil siasatan polis mendapati, mangsa dipukul oleh Amira yang dipanggil ‘mummy’ pada anggota badan dan dua doktor di Hospital Kajang mengesahkan kecederaan dialami kanak-kanak itu selari dengan laporan polis dibuat pengadu.

Di mahkamah sama, Muhammad Fitri didenda maksimum RM10,000 atau penjara enam bulan selepas mengaku bersalah tinggal lebih tempoh yang dibenarkan di Malaysia.

Dia didakwa melakukan kesalahan itu di tempat sama pada 2.30 pagi, 22 Julai lepas, mengikut Seksyen 15 (1)(c) Akta Imigresen 1959/63 Pindaan 2002 dan boleh dihukum di bawah Seksyen 15 (4) akta sama, yang membawa hukuman denda maksimum RM10,000 atau penjara sehingga lima tahun atau kedua-duanya.

Baru-baru ini, tular video di media sosial yang memaparkan seorang wanita memukul anak angkatnya berusia empat tahun dengan menggunakan batang kayu penyapu kerana enggan makan nasi di sebuah rumah. – AlHijrah Online


CACAR MONYET: BELANDA CATAT 6 KES, MAGHRIBI 3 KES

THE HAGUE: Bilangan kes cacar monyet yang menjangkiti manusia meningkat kepada enam di Belanda, umum Institut Kesihatan Awam dan Alam Sekitar (RIVM) pada Isnin.

Kes pertama disahkan pada Jumaat lepas, lapor Xinhua.

“Sebahagian kes melibatkan pengunjung yang menghadiri festival Darkland di Belgium dan terdiri daripada lelaki yang mengadakan hubungan sejenis,” menurut RIVM.

RIVM meminta kontak rapat untuk melakukan kuarantin kendiri dan vaksinasi hanya akan ditawarkan di Perkhidmatan Kesihatan Perbandaran kepada mereka yang berisiko tinggi dijangkiti.

Sementara itu, Maghribi pada Isnin turut mengesan tiga kes yang disyaki melibatkan jangkitan cacar monyet.

Ketiga-tiga kes itu kini dalam pemantauan dan pesakit berada dalam keadaan sihat serta telah melalui analisis perubatan, menurut Kementerian Kesihatan.

Pertubuhan Kesihatan Sedunia (WHO) sebelum ini telah mengesahkan kes cacar monyet di 12 negara, termasuk Amerika Syarikat, Kanada, Australia, Britain, Sepanyol, Portugal, Jerman, Belgium, Itali, Belanda, Perancis dan Sweden.

Kes berkenaan tidak termasuk 21 negara di benua Afrika yang penyakit itu sudah pun dianggap endemik.–AlHijrah Online


BASIKAL LAJAK: ENAM PENJAGA DITAHAN

KUALA LUMPUR: Polis menahan enam penjaga selepas disyaki membiarkan anak mereka terbabit dalam aktiviti basikal lajak di sekitar Taman Kosas, Ampang, malam tadi.

Ketua Polis Daerah Ampang Jaya ACP Noor Azmi Yusoff berkata enam individu berusia antara 37 hingga 52 tahun itu antaranya bekerja sebagai pengawal keselamatan, peniaga dan penyelia hotel.

“Kesemua mereka ditahan kerana membiarkan kanak-kanak tanpa pengawasan berpatutan dan disiasat mengikut Seksyen 33 Akta Kanak-Kanak 2001 yang boleh didenda tidak melebihi RM5,000 atau dipenjarakan selama tempoh tidak melebihi dua tahun atau kedua-duanya, jika sabit kesalahan,” katanya dalam kenyataan hari ini.

Bagaimanapun, katanya kesemua mereka dibebaskan dengan jaminan polis sejurus keterangan diambil.

Terdahulu, enam remaja lelaki berusia 11 hingga 16 tahun ditahan ketika menunggang basikal lajak di jalan raya kira-kira 8.51 malam dan dibawa ke Balai Polis Trafik Pandan Indah, Ampang untuk siasatan.

Noor Azmi berkata dua daripada remaja berkenaan berusia 15 dan 16 tahun didapati tidak bersekolah.

“Kesemua mereka dikenakan saman dan diserahkan kepada penjaga masing-masing manakala basikal disita mengikut Seksyen 112(3) Akta Pengangkutan Jalan 1987,” katanya.

Menurut Seksyen itu, seorang pegawai polis, pegawai pengangkutan jalan atau warden lalu lintas boleh menahan mana-mana basikal, basikal elektrik atau trisikal yang dalam pandangannya suatu kesalahan telah dilakukan berkenaan dengannya. — BERNAMA


SELANGOR, PERAK DIRAMAL HUJAN AWAL PAGI ESOK

SUNGAI BESAR, 17 Jun – Cuaca diramalkan hujan awal pagi esok di satu dua tempat di kawasan pantai negeri-negeri di pantai Barat semenanjung, kata Jabatan Meterologi Malaysia.

Pusat Operasi Cuaca dan Geofizik Nasional MetMalaysia dalam satu kenyataan menerusi portal agensi itu memaklumkan keadaan itu berlaku berikutan tiupan angin Barat Daya yang lemah.

Menurut kenyataan itu lagi, hujan dan ribut petir juga dijangka melanda satu dua tempat di kawasan pedalaman Selangor dan Perak pada lewat petang dan senja. Bagaimanapun, pada sebelah malam, cuaca diramal baik di kebanyakan tempat di Selangor dan Perak, menurut kenyataan itu.

Esok merupakan hari pengundian bagi dua Pilihan Raya Kecil (PRK) iaitu Parlimen Sungai Besar, di Selangor dan Kuala Kangsar, di Perak setelah berkempen selama 12 hari, mulai 6 Jun lepas.

BERNAMA


BADAN PERUNDANGAN NEGERI ADA KUASA GUBAL UNDANG-UNDANG KESALAHAN JENAYAH SYARIAH – MOHD NA’IM

KUALA LUMPUR: Badan Perundangan Negeri mempunyai kuasa untuk menggubal undang-undang kesalahan jenayah Syariah bagi kesalahan-kesalahan yang berhubung dengan pelanggaran rukun-rukun Islam.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, perkara itu diperuntukkan dalam Perlembagaan Persekutuan dan diperkenan oleh Sultan dan Raja Pemerintah di setiap negeri sebelum dikuatkuasakan.

“Usaha bagi memartabatkan undang-undang Syariah merupakan tanggungjawab bersama semua pihak.

“Jabatan Perdana Menteri (Hal Ehwal Agama) sentiasa bekerjasama rapat dengan pihak berkuasa agama Islam negeri bagi memastikan undang-undang Syariah yang telah digubal oleh Badan Perundangan Negeri dilaksanakan dengan sebaiknya,” katanya dalam kenyataan hari ini.

Kenyataan berkaitan keabsahan undang-undang jenayah syariah menerusi kes di Mahkamah Persekutuan itu merujuk kes Nik Elin Zurina Lawan Kerajaan Negeri Kelantan.

Tegas Mohd Na’im kes tersebut masih di peringkat prosiding di Mahkamah Persekutuan Malaysia dan  sebarang komentar berkaitan kes ini diklasifikasikan sebagai sub-judice.

Beliau dalam pada itu menyeru semua pihak termasuk, khususnya pihak berkuasa agama Islam negeri, badan-badan berkanun berkaitan agama Islam dan badan-badan bukan kerajaan (NGO) yang mempunyai kepentingan terhadap agama Islam untuk terlibat sama di dalam kes berkenaan sama ada sebagai pencelah (intervener), watching brief atau sahabat mahkamah (amicus curiae).

“Jabatan Perdana Menteri (Hal Ehwal Agama) ingin memberikan jaminan bahawa Kerajaan akan sentiasa mempertahan serta menambahbaik institusi kehakiman syariah di Malaysia.

“Dalam hal ini, Jabatan Perdana Menteri (Hal Ehwal Agama) sentiasa bekerjasama rapat bersama pihak berkuasa agama Islam negeri termasuk institusi perundangan dan kehakiman syariah negeri yang terletak secara mutlak di bawah Sultan dan Raja Pemerintah setiap negeri,” katanya,

Selain itu, Jabatan Perdana Menteri (Hal Ehwal Agama) telah merangka agenda memperkasa institusi mahkamah syariah melalui Jawatankuasa Memperkasakan Mahkamah Syariah. Jawatankuasa ini telah diperakukan sebagai sebuah Jawatankuasa di bawah Majlis Kebangsaan Bagi Hal Ehwal Agama Islam Malaysia (MKI).

“Adalah penting untuk umat Islam di Malaysia mengetahui bahawa adalah menjadi keutamaan saya sejak dari dahulu ketika menjadi Ketua Pengarah Jabatan Kehakiman Syariah Malaysia (JKSM) untuk meletakkan kehakiman syariah ditempat yang tinggi dan terhormat, apatah lagi kini saya selaku Menteri Hal Ehwal Agama, tentulah ia terus menjadi agenda utama dalam pentadbiran saya,” katanya. — AlHIjrah Online


FAIZAL ISMAIL WARNAI RADIO IKIM

KUALA LUMPUR: Bekas penyampai radio yang juga pengaca TV AlHijrah, Faizal Ismail atau lebih dikenali sebagai FBI akan mewarnai radio IKIM selama lima hari bermula hari ini hingga Jumaat.

Berdasarkan perkongsian IKIMfm di laman Facebook, Faizal akan bergandingan dengan dua penyampai baharu radio IKIM iaitu Maz Ismail dan Luqman Hakim.

Faizal, Maz dan Luqman akan bersiaran di slot Warna Pagi bermula jam 6 pagi hingga 10 pagi.

Slot tersebut boleh didengari menerusi siaran langsung di Facebook IKIMfm atau di frekuensi radio 91.5 FM. – AlHijrah Online


PENGASAS DAN PRESIDEN PERTAMA ABIM DR RAZALI NAWAWI MENINGGAL DUNIA

KUALA LUMPUR: Pengasas dan bekas Presiden Angkatan Belia Islam Malaysia (ABIM) yang pertama Dr Razali Nawawi meninggal dunia pada usia 83 tahun di Hospital Pakar An-Nur pada 6.45 pagi tadi.

ABIM menerusi perkongsian di Facebook rasminya mengesahkan pemergian Razali yang merupakan sahabat karib Perdana Menteri Datuk Seri Anwar Ibrahim.

“Semoga Allah Subhanahu wa-Ta’ala merahmati Almarhum, dan menempatkannya di sisi-Nya Yang Maha Pengasih,” menurut hantaran di Facebook hari ini.

Menurut ABIM jenazah Allahyarham akan diuruskan di masjid Al-Umum, Seksyen 1, Bandar Baru Bangi, Selangor dan solat jenazah dijangka diadakan selepas Zohor.

Presiden ABIM Muhammad Faisal Abdul Aziz ketika dihubungi Bernama berkata Allahyarham meninggal dunia disebabkan kanser prostat yang sudah lama dihidapinya.

Pada 13 Mei lepas,  Perdana Menteri Datuk Seri Anwar Ibrahim telah meluangkan masa menziarahi Razali di kediamannya di Bangi yang pada ketika itu berada dalam keadaan uzur.

Razali menjadi Presiden ABIM pertama pada 1972 dan telah memperkenalkan sistem usrah sebelum diambil alih oleh Anwar sebagai Presiden ABIM yang kedua pada 1974.

Allahyarham dilahirkan di Kampung Hutan Pasir, Kelantan dan memperoleh ijazah pertamanya dari Universiti al-Azhar, Mesir pada 1966.

Pada 1971, Razali menamatkan pengajian peringkat Sarjana dalam bidang Perbandingan Agama di Universiti Birmingham, United Kingdom seterusnya memperoleh ijazah Doktor Falsafah (PhD) dari Universiti Islam Antarabangsa Malaysia (UIAM) pada 1992.

Allahyarham pernah menjadi profesor di Fakulti Undang-Undang, UIAM bermula 1 Sept 1983 hingga 31 Dis 2008 dan dekan fakulti itu yang kini dikenali sebagai Kulliyah Undang-Undang Ahmad Ibrahim UIAM dari 1983 hingga 1990. —AlHijrah Online


TIADA LAGI MONOPOLI PUSPAKOM BAGI PEMERIKSAAN KENDERAAN

PUTRAJAYA: Pusat Pemeriksaan Kenderaan Berkomputer (Puspakom) tidak akan lagi menjadi penyelia tunggal perkhidmatan pemeriksaan berkala kenderaan motor bagi Jabatan Pengangkutan Jalan (JPJ) bermula 1 Sept 2024, kata Menteri Pengangkutan Anthony Loke.

Ia berikutan keputusan mesyuarat Kabinet pada 17 Mac lepas agar perkhidmatan pemeriksaan berkala kenderaan motor dibuka kepada mana-mana pihak yang berkelayakan, katanya.

Beliau berkata proses pelawaan kepada syarikat swasta yang berminat dalam perkhidmatan pemeriksaan berkala kenderaan motor dijangka bermula selewat-lewatnya suku pertama 2024.

“Ketetapan ini bermakna Puspakom tidak lagi akan menjadi penyelia tunggal perkhidmatan pemeriksaan berkala kenderaan motor bagi pihak JPJ  bermula 1 Sept 2024,” katanya dalam sidang media di sini hari ini.

Loke berkata keputusan itu adalah selaras dengan hasrat kerajaan untuk mewujudkan persekitaran perkhidmatan yang berdaya saing serta memudahkan orang ramai.

Katanya ini ekoran rungutan orang ramai berkait isu efisien apabila terpaksa menunggu berjam-jam untuk pemeriksaan, serta cawangan Puspakom yang terhad di sesetengah kawasan.

Bagi melaksanakan keputusan itu, beliau berkata Kementerian Pengangkutan (MOT) dan JPJ akan membangunkan syarat kelayakan, peraturan pengoperasian, skop perkhidmatan, penetapan lokasi pemeriksaan dan garis panduan.

Menurutnya syarikat swasta yang berminat diwajibkan memenuhi syarat yang sama dikenakan kepada Puspakom termasuk kewajiban melantik pekerja yang memenuhi syarat kelayakan ditetapkan sahaja.

Selain itu, katanya pihak berkenaan perlu menyedia dan menggunakan peralatan pemeriksaan berkomputer yang dikawal selia dan diluluskan oleh JPJ, menyediakan perkhidmatan dengan mematuhi skop, standard dan prosedur pemeriksaan motor serta mengenakan kadar fi pemeriksaan seperti yang telah ditetapkan sahaja.

“Pihak swasta yang berminat tidak dibenarkan sama sekali menawarkan perkhidmatan pembaikan atau ubah suai kenderaan serta penjualan alat ganti,” katanya.

Dalam pada itu, Loke berkata perjanjian konsesi Puspakom yang akan tamat 31 Ogos 2024 akan dilanjutkan 15 tahun lagi dengan penambahbaikan terma perjanjian sedia ada.

Beliau berkata keputusan itu mengambil kira bahawa pusat tersebut telah menjalankan fungsi pemeriksaan bagi pihak JPJ dengan baik dan memenuhi tahap perkhidmatan yang ditetapkan.

Namun, katanya Puspakom diminta melaksanakan beberapa penambahbaikan termasuk pindaan ke atas prosedur dan skop pemeriksaan berkala yang ditetapkan bagi meningkatkan tahap kualiti dan integriti pemeriksaan, seperti memperluaskan elemen automasi dan penggunaan peralatan komputer.

Loke berkata Puspakom juga perlu memodenkan proses pemeriksaan sesuai dengan perkembangan teknologi semasa dengan penggunaan peralatan komunikasi teknologi tinggi, sensor atau kamera bagi membolehkan pemeriksaan dipantau secara masa sebenar dalam talian oleh pengguna, MOT dan JPJ.

Menurutnya pusat itu juga diminta meningkatkan tahap kompetensi kakitangan dengan penyediaan sistem latihan pembangunan sumber manusia yang lebih berkesan dan relevan dengan keperluan semasa; menambah baik proses penempahan dan aduan pelanggan; serta memasang sistem kamera keselamatan litar tertutup (CCTV) di semua pusat pemeriksaan bagi tujuan kawalan dan pemantauan masa sebenar.

Katanya Puspakom juga perlu menambah baik skop pemeriksaan kenderaan seperti pemeriksaan dalaman, pemeriksaan ‘under body’ dan pemeriksaan motosikal bagi meningkatkan tahap keselamatan teknikal dan ‘road-worthiness’ kenderaan di atas jalan terutamanya melibatkan kenderaan pengangkutan awam dan barangan.

Loke berkata Puspakom juga perlu membuat pindaan kepada skop atau elemen petunjuk prestasi utama (KPI) bagi menambah baik komponen pengauditan, aspek tadbir urus, tahap penyampaian perkhidmatan, kualiti pengauditan dan kadar penalti yang akan dikenakan. — AlHijrah Online


ISRAEL TUTUP MASJID AL-RASASI DI BAITULMAQDIS

BAITULMAQDIS: Pihak berkuasa Israel bertindak menutup Masjid Al-Rasasi di Baitulmaqdis Timur semalam.

Agensi berita Anadolu melaporkan masjid yang terletak berdekatan Masjid Al-Aqsa, rumat ibadat ketiga tersuci umat Islam, ditutup selama enam bulan dengan alasan sebahagian darinya digunakan sebagai pejabat Pihak Berkuasa Endowmen Agama Baitulmaqdis dikelolakan pihak Jordan.

Pejabat stesen televisyen Palestin dan Direktorat Pendidikan Nasional Palestin, terletak di timur Baitulmaqdis juga ditutup bagi tempoh yang sama susulan serbuan polis Israel sebelum itu.

Israel menjajah Baitulmaqdis Timur, lokasi di mana terletaknya Masjid Al-Aqsa, ketika Perang Timur Tengah pada 1967.

Ia kemudiannya secara haramnya mengisytihar seluruh kawasan Baitulmaqdis Timur sebagai ibu kota Israel pada 1980, tindakan yang tidak pernah diiktiraf masyarakat antarabangsa. — Terjemahan AlHijrah Online


KENAPA TIDAK MUDAH MASUK KE GAZA?

Palestin tidak lagi trending di media sosial, khususnya Twitter, berbanding dua minggu lalu ketika wilayah Gaza diserang rejim zionis.

Sekalipun berita-berita di Palestin, termasuk situasi terkini di Gaza dan Tebing Barat, masih mendominasi blok terakhir laporan media tempatan, realiti di atas haruslah diakui masyarakat dunia, termasuk di Malaysia.

Perhatian sebilangan pihak yang dulunya bersemangat semakin suram dengan normalisasi maklumat mencurah-curah di media sosial, khususnya kewujudan saluran-saluran telegram yang tumbuh seperti cendawan selepas hujan tetapi merujuk kepada sumber yang sama.

Dari satu sudut, ia perkembangan positif dalam meningkatkan kesedaran umum kepada isu Palestin, pun begitu maklumat seharusnya diuruskan dengan bijak bagi mengelakkan situasi “information fatigue” yang boleh menumpulkan tujuan.

Persoalannya, pihak manakah yang konsisten dalam perjuangan isu Palestin? Adakah isu Palestin sekadar untuk mengumpul followers atau menjana laba dari situasi di Palestin ketika ia trending?

Dalam dunia media, kami mengenali tumpuan yang mendadak ini sebagai apa yang dilabelkan sebagai fasa kecemasan (baca tumpuan) dalam sesebuah konflik atau bencana yang berlaku.

Hakikatnya, fasa kecemasan bagi apa yang dilabelkan sebagai “perang” di Gaza oleh media tempatan dan antarabangsa telah berakhir dengan gencatan senjata pada 21 Mei lalu. Ia mungkin bertahan untuk tempoh sebulan lagi sekiranya tiada situasi kecemasan berskala besar berlaku di Palestin.

Penulis secara peribadi merasa janggal untuk menggunakan terma perang dalam konteks situasi yang berlaku di wilayah Palestin (Gaza) ini.

Ini kerana Gaza sejak dari 2007 telah disekat dan dikepung dari darat, laut dan udara oleh rejim zionis yang menduduki dan menjajah keseluruhan tanah merdeka Palestin, termasuk Baitulmaqdis, sejak 73 tahun lalu.

Dunia sehingga hari ini gagal mengiktiraf Palestin sebagai negara yang merdeka ketika warga Palestin terus menjadi pelarian di serata dunia.

Penempatan haram terus dibangunkan di Tebing Barat. Gaza pula adalah penjara terbuka lebih dua juta warga Palestin yang diakui Pertubuhan Bangsa-Bangsa Bersatu (PBB) dan badan dunia sama, tidak mampu memberi apa-apa keadilan kepada warga Palestin sejak Mei 1948.

Sekali imbas, kalian barangkali menghidu rasa kecewa penulis dalam ayat-ayat di atas, namun penulisan kali ini hanya akan menumpukan kepada persoalan kenapa tidak mudah untuk mana-mana pihak masuk (baca membantu) Gaza yang dikepung sejak 14 tahun lalu?

Artikel ini juga akan menumpukan kepada persoalan kenapa badan-badan bukan kerajaan (NGO) dari Malaysia yang ingin membantu warga Palestin perlu bekerjasama dan menyelaraskan bantuan mereka?

Sehingga Jumaat lalu, lebih 200 trak membawa bantuan kemanusiaan dihantar dari Mesir ke Gaza melalui pintu sempadan Rafah.

Trak atau lori-lori berat ini bukan hanya membawa bantuan kecemasan, makanan dan perubatan tetapi turut membawa jentolak-jentolak yang bertujuan membersihkan runtuhan bangunan dan “membangunkan semula Gaza”.

“Atas apa sebab sekalipun, Mesir memainkan peranan penting kali ini. Mesir main peranan besar bukan hanya dalam aspek kemanusiaan, tetapi juga aspek politik yang membawa kepada gencatan senjata,” kata Koordinator MERCY Malaysia di Gaza, Dr Khamis Elessi kepada penulis melalui aplikasi zoom Jumaat lalu.

Sehari sebelumnya, Dr Khamis memaklumkan terdapat 60 trak dari Mesir yang membawa barangan makanan memasuki Gaza melalui pintu sempadan Rafah yang dikawal Mesir.

Serangan rejim zionis selama 11 hari yang berakhir 21 Mei lalu membunuh 253 warga Palestin, termasuk 66 kanak-kanak dengan lebih 1,900 cedera. Di Israel, dilaporkan 12 terbunuh, termasuk dua kanak-kanak, akibat serangan balas roket dari Gaza.

Media antarabangsa melaporkan 1,800 rumah ranap dengan 14,300 separa musnah akibat serangan udara rejim zionis. Lebih 77,000 dilaporkan hilang tempat tinggal di Gaza.

Setakat artikel ini ditulis, penulis difahamkan tiada lagi NGO dari Malaysia berjaya masuk ke Gaza ataupun berjaya menghantar bantuan dari luar, termasuk dari Mesir, ke wilayah terkepung itu.

Perkara itu juga turut disahkan Nadir Al-Nuri, satu-satunya warga Malaysia di Gaza yang juga Ketua Pegawai Eksekutif Cinta Gaza Malaysia (CGM) dalam postingnya di Facebook pada 5 Jun lalu.

Hakikatnya, selaku petugas media yang terbabit dalam lapan tugasan liputan, termasuk misi kemanusiaan ke Gaza sejak tahun 2008, penulis sebenarnya tidak terkejut dengan kenyataan itu.

Ini kerana gencatan senjata masih lagi baru (sebulan selepas gencatan senjata masih dalam ruang lingkup fasa kecemasan dan transisi fasa baik pulih) dan atas sebab-sebab keselamatan adalah mustahil untuk Mesir membenarkan bantuan asing masuk Gaza.

Tanpa campurtangan atau kerjasama antara Kerajaan Mesir dan Kerajaan Malaysia adalah sukar untuk mana-mana pihak dari Malaysia masuk ke Gaza.

Sejak perang 2014, hanya NGO-NGO yang menyertai konvoi antarabangsa Miles of Smiles yang mempunyai jaringan kuat dengan pihak berkuasa Mesir, berjaya memasuki wilayah Gaza.

Penulis sendiri hanya tiga kali menjejakkan kaki ke wilayah terkepung itu, termasuk dua darinya melalui misi kemanusiaan Kelab Putera 1Malaysia membabitkan kerjasama antara Kerajaan Malaysia dan Kerajaan Mesir pada 2010 dan 2012.

Kali terakhir penulis memasuki Gaza adalah pada Oktober 2014 iaitu kira-kira dua bulan selepas gencatan senjata bersama dengan Pengarah Serantau MERCY Malaysia bagi Asia Barat, Afrika Utara dan Eropah (MEENA), Norazam Ab Samah.

MERCY Malaysia antara NGO dari Malaysia yang menyalurkan bantuan secara konsisten ke Gaza sejak 2008 dan mempunyai pejabat di wilayah terkepung itu.

Selain MERCY Malaysia, antara NGO lain yang mempunyai pejabat dan wakil di Gaza adalah Viva Palestina Malaysia (VPM), MyCARE, Aman Palestin dan Cinta Gaza Malaysia.

Hakikatnya, mana-mana pihak yang mahu menghantar bantuan ke Gaza seharusnya menyedari mengenai tiga pintu masuk ke Gaza iaitu dua di bawah kawalan Israel iaitu Karem Abu Salem (pintu masuk komersial) dan Erez, selain sempadan Rafah di bawah kawalan Mesir.

Pihak terbabit juga seharusnya memahami situasi dinamik di pintu sempadan Rafah, satu-satunya laluan masuk bagi warga Malaysia ke Gaza.

Persoalannya, kenapa tidak mudah untuk kita memasuki Gaza walaupun Malaysia secara dasarnya mempunyai hubungan baik dengan Kerajaan Mesir?

Hakikatnya memasuki Gaza bukan hanya rumit untuk warga asing, sebaliknya pergerakan keluar masuk ke wilayah konflik itu juga amat rumit bagi warga Palestin walaupun dalam situasi kecemasan.

Laporan media menyatakan penduduk Palestin sendiri terpaksa menunggu berhari-hari, malah berbulan-bulan untuk melepasi pintu sempadan Rafah.

Dalam keadaan tertentu, pintu sempadan Rafah dikunci rapat oleh Mesir atas sebab-sebab tertentu yang tidak akan penulis kupas dalam artikel ini.

Misalnya pada 24 Oktober 2014 hingga September 2015, pintu sempadan Rafah hanya dibuka untuk tempoh 34 hari.

Lazimnya, kemasukan ke Gaza melalui pintu sempadan Rafah memerlukan kelulusan Kerajaan Mesir melalui proses saringan ketat dan bergantung kepada situasi keselamatan di Sinai dan wilayah Gaza itu sendiri.

Kemasukan ke Gaza seharusnya tidak disamakan dengan kemasukan ke wilayah konflik lain termasuklah di Syria dan Yaman.

Kemasukan ke wilayah Syria, misalnya dimudahkan melalui kelulusan Turki yang kini menguasai sebahagian wilayah utara Syria dan mempunyai obligasi menjaga pelarian Syria di kawasan dikuasainya.

Kemasukan ke Yaman, masih boleh dilakukan melalui perjalanan darat melalui Oman atau melalui penerbangan terus ke negara Arab itu dari Kaherah (Mesir).

Persoalan kedua yang harus NGO Malaysia fikirkan juga adalah bagaimana untuk menyalurkan bantuan ke Gaza dengan berkesan sekiranya semua bantuan itu berjaya melepasi pintu sempadan Rafah.

Adakah lebih baik barangan bantuan itu dibeli di Mesir atau beli saja kesemuanya di dalam Gaza (jika ada)? Pilihan manakah yang lebih mudah dan berkesan untuk membantu warga Palestin di Gaza?

Ini kerana usaha pembangunan semula di Gaza, tidak seharusnya disamakan dengan pembangunan semula di wilayah konflik lain.

Dalam tempoh 14 tahun dikepung rejim zionis, Gaza telah melalui empat siri peperangan berskala besar pada tahun 2008/2009, 2012, 2014 dan terkini pada Mei 2021.

NGO yang berpengalaman dan mempunyai track record tahu bahawa usaha membantu Gaza memerlukan penyelarasan dan perancangan jangka pendek/sederhana/panjang serta tidak memadai dengan bantuan one-off yang mungkin diperlukan pada fasa kecemasan.

Pembangunan semula Gaza seharusnya menyeluruh dan mengambilkira bahawa hasrat membangunkan sesebuah bangunan, hospital, masjid, sekolah atau apa saja premis bangunan, perlu mengambilkira elemen risiko yang bangunan terbabit akan musnah kemudiannya.

Perancangan juga harus mengambilkira mengenai bahan mentah atau bahan binaan yang dikawal ketat kemasukannya melalui pintu sempadan Karem Abu Salem yang dikuasai rejim zionis agar sesuatu projek itu dijalankan secara lestari dan tidak terbengkalai serta memberi impak yang sepatutnya kepada warga Palestin di Gaza.

Contoh terbaik adalah MERCY Malaysia yang pernah menambakbaik dan membina semula Hospital Rehabilitasi El-Wafa di Shujaiya, Gaza pada 2009, tetapi akhirnya hospital itu musnah dibedil oleh rejim zionis pada peperangan 2014.

Susulan dari insiden itu, MERCY Malaysia tidak lagi membina hospital di Gaza, sebaliknya menumpukan kepada usaha meningkatkan keupayaan sektor kesihatan di wilayah terkepung itu dalam program jangka sederhana dan panjang.

“Kita akan menggunakan pengalaman sejak 2008 melalui empat perang dalam pembangunan semula Gaza. MERCY Malaysia akan menumpukan kepada pembangunan semula dan peningkatan kapasiti sektor kesihatan dan warga Palestin di Gaza.

“Kita akan meneruskan program kesihatan dan psikososial sebagai “assessment” untuk mengenalpasti keperluan dan bentuk sokongan kepada masyarakat selain meneruskan program jangka sederhana/panjang lain,” kata Norazam.

MERCY Malaysia menyalurkan lebih RM15.9 juta bantuan ke Gaza melalui 45 projek yang memanfaatkan lebih 500,000 warga Palestin sejak 2008.

Dalam konteks membantu Palestin, persoalan kerjasama dengan NGO tempatan (Palestin) atau NGO Malaysia yang mempunyai pengalaman dalam isu Palestin juga perlu diberi perhatian supaya dana dan bantuan disalurkan memberi impak bermakna untuk warga Palestin.

Setahu penulis, NGO seperti MERCY Malaysia, Viva Palestina Malaysia, MyCARE, Cinta Gaza Malaysia, MAPIM dan beberapa inisiatif gabungan NGO seperti MyAqsaDefenders dan Aid4Palestine telah menyampaikan bantuan kecemasan ke dalam Gaza, sebelum gencatan senjata dicapai pada 21 Mei lalu.

NGO-NGO ini telah berjaya menyampaikan bantuan kecemasan merangkumi ubat-ubatan ke hospital dan fasiliti kesihatan terjejas, bantuan makanan dan keperluan harian, kepada warga Palestin yang terkesan dengan serangan rejim selama 11 hari itu.

Sehingga artikel ini ditulis, sekurang-kurangnya RM40 juta telah berjaya dikumpulkan NGO-NGO Malaysia ketika fasa kecemasan dalam menyalurkan bantuan ke Palestin.

Angka ini adalah satu jumlah yang besar. Sekiranya NGO (baca Malaysia) mahu memberikan impak yang signifikan dan berterusan kepada warga Palestin di Gaza atau Tebing Barat, suatu gerak kerja penyelarasan seharusnya dilakukan supaya bantuan-bantuan ini disalurkan secara sistematik dan terancang.

Ia juga bagi memastikan bantuan disalurkan sampai ke tangan warga Palestin secara telus dan menutup sebarang bentuk tuduhan penyelewengan.

Suatu ketika dulu, Malaysia pernah melakukan usaha penyelarasan bantuan ke Palestin yang dipantau Kementerian Luar supaya bantuan yang disalurkan tidak bertindan dan meliputi warga Palestin yang terjejas di Gaza dan Tebing Barat.

Kerja-kerja kemanusiaan adalah kerja yang baik dan semua pihak seharusnya saling melengkapi serta belajar daripada pengalaman yang ada supaya tiada usaha dibazirkan dan tidak memberi gambaran negatif kepada pihak lain dalam isu Palestin.

Ia bukan tentang menjadi yang terbaik, tetapi tentang berbuat baik dengan ilmu dan pengalaman yang saling melengkapi. Moga NGO-NGO Malaysia bersatu hati dalam usaha membantu Palestin dan berjaya memasuki Gaza. — AlHijrah Online

Syed Azwan Syed Ali adalah perunding media yang mempunyai lebih 16 tahun pengalaman sebagai wartawan dengan pengkhususan dalam liputan di zon konflik dan bencana.

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


PASANGAN KEKASIH DITUDUH BUNUH WARGA EMAS

MELAKA: Sepasang kekasih hari ini didakwa atas pertuduhan membunuh seorang warga emas di Mahkamah Majistret Ayer Keroh di sini.

Noorbaizura Mohd Fuad, 34, dan Muhammad Faris Amjad Jamalludin, 24, dituduh secara bersama menyebabkan kematian terhadap Tan Kue Seng, 71, di tepi Jalan Gapam, Ayer Keroh, dalam Daerah Melaka Tengah antara 7 hingga 9 pagi, 9 April lalu.

Pertuduhan mengikut Seksyen 302 Kanun Keseksaan dan dibacakan bersama Seksyen 34 Kanun yang sama, yang membawa hukuman mati.

Bagaimanapun tiada pengakuan direkodkan daripada kedua-dua tertuduh di hadapan Majistret Mazana Sinin, yang kemudiannya menetapkan 22 Ogos depan untuk sebutan semula kes dan tiada jaminan ditawarkan.

Pendakwaan dikendalikan Timbalan Pendakwa Raya Wardah Ishhar manakala tertuduh tidak diwakili peguam.

Terdahulu di Mahkamah Sesyen Ayer Keroh, Muhammad Faris Amjad mengaku tidak bersalah atas dua pertuduhan merompak.

Lelaki itu didakwa telah merompak sebuah beg tangan milik Syahida Ain Saripudin, 34, di tempat meletak kereta di hadapan sebuah kedai serbaneka di Jalan Kesidang 3/11, Taman Kesidang dalam Daerah Melaka Tengah pada 5.25 pagi, 8 April lalu.

Pertuduhan mengikut Seksyen 392 kanun Keseksaan yang membawa hukuman penjara maksimum 14 tahun dan denda atau sebat.

Muhammad Faris Amjad juga didakwa telah melakukan rompak dengan meragut sebuah beg sandang mengandungi dokumen penting, telefon bimbit dan wang tunai RM1,200 daripada Yoong Mee Yong, 69, dan semasa melakukan perbuatan merompak tersebut dengan sengaja menyebabkan cedera terhadap mangsa.

Beliau dituduh melakukan kesalahan itu di Jalan Laksamana 1, Taman Kota Laksamana, dalam Daerah Melaka Tengah pada 11.05 malam, 22 Mac lalu dan pertuduhan mengikut Seksyen 394 Kanun Keseksaan yang membawa hukuman penjara maksimum 20 tahun dan denda atau sebat.

Pendakwaan dikendalikan Timbalan Pendakwa Raya N Siva Shangari manakala tertuduh tidak diwakili peguam.

Hakim Darmafikri Abu Adam menetapkan 1 Ogos untuk sebutan semula kes. — AlHijrah Online


CUACA BURUK DIJANGKA MELANDA SELANGOR, KL, JOHOR

KUALA LUMPUR: Ribut petir, hujan lebat dan angin kencang dijangka berlaku di Selangor, Kuala Lumpur, Negeri Sembilan, Perlis, Kedah dan Johor.

Menurut laporan Jabatan Meteorologi Malaysia (MetMalaysia) yang dimuat naik menerusi Facebook, amaran cuaca buruk itu dijangka berlaku sehingga jam 8 malam ini.

Kawasan-kawasan yang terlibat dengan cuaca buruk tersebut antaranya Kubang Pasu, Pokok Sena, Padang Terap dan Pendang (Kedah); Jelebu dan Kuala Pilah (Negeri Sembilan); serta Batu Pahat, Pontian, Kulai dan Johor Bahru (Johor).

Negeri Perlis dan Selangor terutama kawasan Petaling dan Hulu Langat juga terlibat dengan cuaca buruk itu.

Selain itu, ribut petir, hujan lebat dan angin kencang turut dijangka di Sarawak iaitu Sri Aman, Betong (Saratok), Sarikei (Pakan, Sarikei dan Meradong), Sibu (Sibu), Mukah, Bintulu, Miri (Miri) dan Limbang.

Beberapa kawasan di Sabah turut dijangka berlaku cuaca buruk di Pedalaman (Sipitang dan Beaufort) sehingga 7:00 malam ini.—AlHijrah Online


DUA MILITAN MAUT SERANGAN DI YALA

PATTANI : Pihak berkuasa Thailand mengesahkan dua militian yang maut dalam insiden berbalas tembakan di Pattani, Selatan Thailand semalam adalah dalang dalam serangan yang menyebabkan 15 maut di Yala pada awal bulan ini.

Panglima Bahagian Tentera Darat Ke-4, Pornsak Poonsawat berkata kedua-dua lelaki iaitu Sobri Lamso, 28, dari Songkhla dan Mayako Lateh, 40, dari Pattani adalah individu yang memimpin dan merancang dalam serangan pos kawalan keselamatan di Kampung Lam Phaya pada 5 Nov lepas.

Beliau berkata, pihak berkuasa telah mengepung sebuah rumah di mana kedua-dua suspek bersembunyi dan meminta mereka agar menyerah diri tetapi mereka enggan malah melepaskan tembakan ke arah pasukan keselamatan dan menyebabkan berlakunya insiden berbalas tembakan hampir tiga jam.

“Siasatan mendapati Mayako mempunyai 12 waran tangkap manakala Sobri mempunyai enam.

“Kedua-dua suspek juga pernah menyerang pos kawalan keselamatan kampung di Pakaharang, Pattani serta mengebom mesin pengeluaran wang automatik (ATM) di Universiti Fatoni, Yarang. Mereka juga pernah terlibat dalam kes samun kedai emas di Nathavi, Songkhla,” katanya.

Perosak berkata, pihak berkuasa turut menahan pemilik rumah yang memberi perlindungan kepada kedua-dua suspek.

Beliau juga memberi amaran kepada penduduk tempatan agar tidak memberi perlindungan kepada kumpulan militan.

Sementara itu, Ketua Polis Bahagian Ke-9 Lt Jen Ronnasin Phusara berkata, senjata api yang ditemui dalam rumah didapati digunakan dalam serangan pos kawalan keselamatan di Kampung Lam Phaya dan beberapa serangan sepanjang 10 tahun lepas.

“Senjata milik kedua-dua suspek telah meragut banyak nyawa,” katanya. — BERNAMA


Elak perangkap miskin bandar

KEMISKINAN walaupun sukar ditakrif dan diukur, ia boleh disimpulkan
sebagai kekurangan daripada mendapatkan beberapa keperluan hidup; iaitu
keperluan asasi seperti makanan, tempat tinggal dan pakaian, dan keperluan
sosial seperti pendidikan, perubatan, bekalan api dan air serta kenderaan.

Dalam sesetengah keadaan, terdapat golongan yang langsung tidak mampu
untuk mendapatkan keperluan asasi. Dalam kes ini ia sudah termasuk dalam
peringkat miskin kronik. Tidak kurang daripada mereka yang menetap di bandar.

Kehidupan itu bukan sahaja bererti cukup makanan dan pakaian tetapi
juga keperluan-keperluan sosial yang lain terutamanya pendidikan kerana ia
mampu mengubah kehidupan seseorang, lebih-lebih lagi kepada generasi muda dalam
berdepan dengan tuntutan dunia kerjaya yang mencabar.

Pendidikan yang sempurna sangat penting dalam konteks menuju negara
maju. Walaupun kerajaan menyediakan pendidikan percuma di peringkat rendah dan
menengah kepada semua, tetapi kelas tuisyen dan buku-buku tambahan kini sudah
menjadi satu keperluan.

Justeru itu dalam situasi ketidakmampuan keluarga menyediakan keperluan
ini mungkin menyebabkan keciciran dalam pendidikan yang juga bererti ada
kebarangkalian generasi muda mewarisi kemiskinan kedua-dua ibu bapa mereka.
Kemiskinan ini akan berterusan apabila tiada usaha memutuskan rantaiannya dari
generasi ke generasi seterusnya.

Masalah miskin bandar menuntut perhatian dan tindakan segera daripada
pihak yang berkaitan bagi mengekang konflik sosial yang akan timbul ekoran
daripada masalah ini.

Ini kerana apabila seseorang itu berasa tertekan dengan keadaan hidup,
dia mungkin bertindak di luar fikiran waras dan terlibat dalam jenayah.

Kerajaan memang telah banyak melakukan pelan tindakan untuk
mengeluarkan sebahagian warga kota yang tergolong dalam B40 yakni yang
pendapatan isi rumah RM3,860 ke bawah.
Secara teknikalnya golongan B40 terkeluar daripada Pendapatan Garis
Kemiskinan (PGK) bandar, tetapi hakikatnya mereka adalah golongan miskin
bandar.

Ini kerana PGK bandar bagi Semenanjung bermula dengan pendapatan isi
rumah RM940 dan ke bawah, sementara untuk Sabah (RM1,160) dan Sarawak
(RM1,040).  Tetapi perlu difahami
definisi ‘pendapatan bulanan’ dalam PGK yang bermaksud jumlah kos untuk
mendapatkan makanan asas bagi isi rumah sahaja, bukan kos sara hidup yang lain.

Maka timbul persoalan apakah signifikannya PGK bandar dalam konteks
makna kehidupan bukan sahaja memerlukan makanan?

Antara pelan tindakan kerajaan ialah mengadakan Projek Perumahan Rakyat
(PPR) dan Projek Perumahan Rakyat Termiskin (PPRT) di Wilayah Persekutuan Kuala
Lumpur. Inisiatif ini memang sangat membantu warga kota yang terperangkap dalam
miskin bandar. Sewa yang dikenakan sangat berpatutan dan kadar ini sangat
munasabah dalam keadaan nilai hartanah yang melambung di Kuala Lumpur.

Bagaimanapun tidak semua bernasib baik mendapat PPR atau PPRT.  Golongan ini terpaksa menyewa dengan kadar
semasa yang tinggi.  Bagi keluarga yang
besar misalnya lima orang anak menjadikan tujuh ahli keluarga, keselesaan
apartmen kos sederhana tentu tidak terjamin.

Golongan B40 yang mempunyai ahli keluarga ramai terpaksa bersesak dalam
ruang kediaman yang kecil.  Banyak kes
remaja berpeleseran dikesan kerana ketidakselesaan tempat tinggal, di mana
mereka berada di rumah hanya untuk tidur. Hal yang demikian boleh mencetuskan
satu permasalahan sosial dalam kalangan remaja.

Bagaimanapun kita tidak boleh menyalahkan keluarga sepenuhnya kerana
tidak dapat menyediakan tempat tinggal yang selesa.  Ini kerana kos sara hidup di Kuala Lumpur
bukan melibatkan makanan dan tempat tinggal sahaja, tetapi juga
pengangkutan.  Bayaran ansuran bulanan
kereta dan kos bahan api dan tol mungkin menelan sepertiga gaji bulanan.

Walaupun sistem pengangkutan awam sebenarnya semakin baik, jauh lebih
baik berbanding sepuluh tahun lalu, kereta tetap menjadi keperluan kerana
sistem pengangkutan seperti Komuter, LRT dan MRT belum menyeluruh liputannya.

Tentulah tidak mungkin mereka dapat menyewa rumah yang sesuai dengan
kadar RM1,000 atau RM1,500 berdasarkan pendapatan isi rumah sekitar RM4,000
sebulan.  Maka mereka terpaksa
mengorbankan keperluan sosial seperti menghantar anak-anak ke kelas tuisyen dan
buku-buku tambahan untuk menampung perbelanjaan utama keluarga.

Justeru itu masyarakat seharusnya tidak terlalu teruja dengan
cerita-cerita indah tentang kehidupan di Kuala Lumpur. Padahal kehidupan di
luar bandar, di kampung atau pekan kecil lebih menjanjikan keselesaan kerana
kos sara hidup yang jauh lebih rendah.
Walaupun upah atau gaji di luar bandar lebih kecil tetapi ini bertimbal
balik dengan kos sara hidup yang juga rendah.

Sikap keterujaan umum terhadap Kuala Lumpur boleh dilihat pada setiap
kali perayaan Tahun Baru Cina atau Hari Raya Aidiladha.  Kuala Lumpur yang saban hari sesak dengan
kenderaan tiba-tiba menjadi lengang dan sepi.
Kuala Lumpur ditinggalkan warganya kerana balik menyambut perayaan di
kampung halaman – di utara, selatan dan timur.

Keadaan ini menunjukkan sebahagian besar warga kota adalah penghijrah
dari luar Kuala Lumpur.  Mereka bermastautin
di Kuala Lumpur untuk mengadu nasib atau mencari kehidupan baharu. Salah satu
sebabnya banyak peluang pekerjaan setaraf dengan kedudukannya sebagai ibu
negara.

Memang benar, dari bidang pekerjaan serendah buruh kasar hingga
profesional semuanya ada di Kuala Lumpur.
Tetapi kehidupan di Kuala Lumpur juga sangat menuntut kecekalan untuk
berdepan persaingan dan cabaran sengit.

Persaingan ini memungkinkan ada kalah dan menangnya. Maka tidak semua mimpi-mimpi indah tergapai tangan di perut kota raya yang pesat ini. Maka sisi pahitnya perlu difikir juga apabila terperangkap dalam miskin bandar. Terlantar miskin di bandar berganda peritnya berbanding hidup miskin di kampung. – WILAYAHKU, 22-28 Feb

*ROZAIS AL-ANAMY adalah penulis sastera dan penulis bebas di akhbar, majalah dan portal di Malaysia.


PELURU SEBABKAN KEMATIAN WARTAWAN AL JAZEERA DISERAHKAN KEPADA AS UNTUK DISIASAT

RAMALLAH: Peguam Negara Palestin Akram Al-Khatib pada Sabtu mendedahkan peluru yang menyebabkan kematian wartawan veteran Palestin-Amerika Shireen Abu Akleh pada Mei telah diserahkan kepada Amerika Syarikat, lapor Xinhua.

Peluru itu tidak akan diserahkan kepada pihak berkuasa Israel sebaliknya diserahkan kepada Amerika Syarikat untuk diperiksa, kata Al-Khatib kepada Agensi Berita Palestin WAFA.

Palestin mendakwa hasil siasatan pada Mei, mendapati Abu Akleh ditembak dengan “sengaja” oleh penembak tepat namun dinafikan Israel yang menyifatkannya sebagai “pembohongan secara terang-terangan.”

Israel telah meminta Palestin menyerahkan peluru itu untuk siasatan bersama, tetapi permintaan itu ditolak.

“Kami bersetuju membenarkan pasukan pakar khas AS menjalankan pemeriksaan teknikal ke atas peluru itu dan bukti telah diserahkan kepada pasukan yang baru tiba di negara ini.

“Pemeriksaan itu akan dijalankan di kedutaan AS di Baitulmaqdis,” kata Al-Khatib.

Abu Akleh, 51,  yang bertugas sebagai wartawan Al Jazeera dilahirkan di Baitulmaqdis, terbunuh akibat terkena peluru hidup di kepala pada 11 Mei ketika bertugas melaporkan pencerobohan tentera Israel di kem pelarian Jenin di utara Tebing Barat.

Insiden itu menerima kecaman hebat antarabangsa.

Pada Jun, Menteri Luar Palestin Riyad al-Maliki bertemu Pendakwa raya Mahkamah Jenayah Antarabangsa Karim Khan di The Hague untuk menyerahkan hasil siasatan mengenai kematian Abu Akleh. –AlHijrah Online


PM ARAH PIHAK BERKUASA SIASAT PIHAK TERLIBAT RASUAH SEBABKAN NEGARA RUGI

KUALA LUMPUR: Perdana Menteri Datuk Seri Anwar Ibrahim mengarahkan pihak berkuasa khususnya Suruhanjaya Pencegahan Rasuah Malaysia (SPRM) untuk menyiasat pihak yang bertanggungjawab atas kerugian ditanggung negara akibat rasuah.

Beliau berkata selain SPRM, agensi lain yang diarahkan termasuk Lembaga Hasil Dalam Negeri (LHDN), Bank Negara Malaysia (BNM) dan Jabatan Siasatan Jenayah Komersil, Polis Diraja Malaysia (PDRM) mengambil apa saja langkah, mengikut jalur perundangan untuk bertindak.

“Kita kena suarakan (rasuah) tetapi saya tidak boleh berikan petunjuk satu persatu melainkan arahan umum kerana ada orang-orang diketahui, rasuah berbilion… Dah puluh tahun tapi selamat, tidak berani disentuh (sesiapa).

“Apa erti negara, kekuatan undang-undang kalau kita minta polis, LHDN, ambil tindakan di bawah tapi yang di atas itu terlepas dan kumpulan harta itu puluh-puluh bilion ringgit. Itu sebab maka saya bagi arahan umum dan saya harap rakyat tak kira parti, tak kira kaum bagi sokongan terhadap tindakan ini,” katanya selepas menghadiri program Aidilfitri Malaysia MADANI @ Dataran Merdeka di sini hari ini.

Beliau berkata demikian ketika ditanya mengenai tindakan khusus bagi mencari pihak terlibat kes rasuah berikutan statistik dikeluarkan EMIR Research iaitu Malaysia dianggarkan berdepan dengan jumlah kerugian sebanyak RM4.5 trilion dalam tempoh 26 tahun disebabkan rasuah dan ketirisan.

Anwar yang juga Menteri Kewangan berkata jumlah kerugian sebenar belum dapat dipastikan oleh itu, kerajaan kekal dengan keputusan dasar untuk memerangi rasuah walaupun menerima serangan dan tentangan kelompok yang korup.

“Saya jadikan ini sebagai suatu keputusan dasar yang sangat serius walaupun mendapat serangan ataupun percubaan kelompok-kelompok, terutama yang kaya, yang kaya tak apa tapi yang korup, yang harta berbilion-bilion, di dalam dan luar negara, yang menyoroknya, itu mereka nampaknya kumpul, kekuatan untuk lawan.

“Saya sudah ambil satu keputusan dan tekad masalah Malaysia ini mesti diselamatkan daripada penyakau-penyakau ini dan ini memerlukan tekad politik yang jelas, yang tegas.

“Bukan soal kaum bukan soal penganut agama berbeda, ini soal karakter, soal akhlak, soal nilai. Walaupun dipermainkan, saya faham masalah ini dan kita mahu rakyat faham dan bersama menyerang dan menghentikan (rasuah),” katanya.

Program Aidilfitri Malaysia MADANI @ Dataran Merdeka yang dianjurkan Jabatan Agama Islam Wilayah Persekutuan (JAWI) bersama gabungan masjid dan surau Jumaat di Wilayah-Wilayah Persekutuan serta Majlis Agama Islam Wilayah Persekutuan (MAIWP) itu menghimpunkan 120 masjid dan surau terpilih bagi menyediakan gerai jamuan dalam menyantuni tetamu daripada pelbagai lapisan masyarakat.

Program itu turut dihadiri Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar, Datuk Bandar Kuala Lumpur Datuk Kamarulzaman Mat Salleh dan Pengarah JAWI Datuk Mohd Ajib Ismail. –AlHijrah Online


AGONG JALANI RAWATAN DI IJN

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menjalani pemeriksaan kesihatan dan rawatan susulan di Wad Diraja Institut Jantung Negara (IJN), bermula semalam.

Datuk Pengelola Bijaya Diraja Istana Negara, Datuk Ahmad Fadil Shamsuddin, berkata rawatan selama beberapa hari itu adalah susulan daripada rawatan intervensi pada sendi lutut dan buku lali baginda di IJN pada September 2020.

Selain rawatan susulan itu, Al-Sultan Abdullah pada masa sama turut menjalani pemeriksaan respiratori di IJN ketika ini.

“Pada 24 September 2020, Seri Paduka Baginda menjalani rawatan intervensi berkenaan setelah pengimejan MRI menunjukkan kecederaan pada sendi lutut dan buku lali baginda ketika bersukan.

“Rawatan susulan ini tertangguh dari tarikh itu ekoran daripada pelaksanaan prosedur operasi standard (SOP) COVID-19 di hospital awam, termasuk IJN,” katanya dalam satu kenyataan, hari ini.

Ahmad Fadil memaklumkan kesihatan Yang di-Pertuan Agong secara amnya berada dalam keadaan baik.

Mengulas lanjut, beliau berkata, Yang di-Pertuan Agong dijadualkan berangkat pulang bersemayam di Istana Negara dalam masa terdekat setelah selesai menjalani rawatan susulan tersebut.

“Seluruh rakyat diseru bersama mendoakan semoga Seri Paduka Baginda dikurniakan kesembuhan segera dan keafiatan yang berpanjangan,” katanya. –AlHijrah Online


DUA ANGGOTA TRAFIK IRING ANAK AHLI PARLIMEN DIKENAKAN TATATERTIB

KUALA LUMPUR: Dua anggota trafik yang mengiringi individu dipercayai anak lelaki kepada seorang ahli Parlimen menggunakan motosikal Polis Diraja Malaysia (PDRM) dikenakan tindakan tatatertib.

Menteri Dalam Negeri Datuk Seri Hamzah Zainudin berkata, tindakan tersebut diambil di bawah Peraturan 36 Peraturan-Peraturan Pegawai Awam (Kelakuan dan Tatatertib) 1993.

“Polis Pulau Pinang sebelum ini membuka Kertas Siasatan Tatatertib (KST) ke atas dua anggota trafik kerana mengiringi individu dipercayai anak lelaki kepada Ahli Parlimen BN menggunakan motosikal PDRM di Jalan Bukit Gambir, Georgetown.

“PDRM juga sudah menjalankan siasatan terperinci berhubung kejadian itu selepas rakaman video berdurasi 20 saat tular di media sosial sejak 7 Mei 2022,” katanya dalam jawapan bertulis untuk soalan Sim Chee Keong (PH-Bukit Mertajam) di Dewan Rakyat.

Sebelum ini, polis Pulau Pinang telah membuka kertas siasatan tatatertib terhadap dua anggota polis trafik berhubung kejadian mengiringi kenderaan awam yang tular sejak 7 Mei lalu.—AlHijrah Online


WARGA EMAS MAUT LANGGAR JALAN BERLUBANG

KUALA LUMPUR: Seorang lelaki warga emas maut selepas motosikal yang ditungganginya melanggar jalan berlubang di Jalan Tengah menghala ke Jalan Syed Putra, hari ini.

Kejadian berlaku dalam 7.30 pagi itu menyebabkan mangsa, Ho Yan Fee, 75, meninggal dunia di lokasi kejadian.

Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, siasatan awal mendapati mangsa dari arah Jalan Connaught menghala ke pusat beli-belah Midvalley terbabas sendiri.

“Mangsa melanggar jalan berlubang tersebut lalu terjatuh dan meninggal dunia,” katanya.

Mayat mangsa telah dihantar ke Hospital Canselor Tuanku Muhriz (HCTM) untuk bedah siasat.

Kes ini juga disiasat mengikut Seksyen 41(1) Akta Pengangkutan Jalan 1987.–AlHijrah Online


SPRM SIASAT BEKAS MENTERI KANAN, TOKOH PERNIAGAAN SELEWENG RM2.3 BILION DANA NEGARA

KUALA LUMPUR: Seorang bekas menteri kanan dan seorang tokoh perniagaan bergelar Tan Sri disiasat Suruhanjaya Pencegahan Rasuah Malaysia (SPRM) berhubung penyelewengan dana negara bernilai lebih RM 2.3 bilion.

Menurut sumber, siasatan itu dijalankan mengikut Akta Suruhanjaya Pencegahan Rasuah Malaysia (ASPRM) 2009 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Sumber berkenaan berkata siasatan itu adalah kesinambungan dan lanjutan daripada pendedahan dokumen-dokumen sulit oleh International Consortium of Investigative Journalists (ICIJ) berhubung transaksi-transaksi yang disyaki berlaku di beberapa pusat kewangan luar pesisir.

“Tumpuan siasatan adalah berhubung dengan pembelian dan pemilikan saham di sebuah syarikat tersenarai oleh sebuah syarikat gergasi negara yang dikatakan didalangi oleh bekas menteri kanan itu.

“Difahamkan, transaksi pembelian dan pemilikan saham ini dipercayai menjadi punca kepada kemerosotan ekonomi negara serta kejatuhan matawang ringgit pada hujung 1990-an dan telah diseleweng untuk kepentingan individu terbabit untuk diselamatkan (bail out) daripada mengalami kerugian yang lebih teruk,” menurut sumber itu.

Sumber itu memaklumkan penyiasatan itu bertumpu kepada transaksi-transaksi daripada hasil penjualan saham syarikat tersenarai tersebut, pemilikan aset-aset berharga yang dimiliki ahli perniagaan dan bekas menteri kanan itu serta ahli keluarga mereka yang dianggarkan bernilai berbilion ringgit di dalam dan di luar negara.

“SPRM juga telah merakam keterangan kira-kira 14 saksi dalam tempoh beberapa minggu lalu berhubung penyiasatan ini termasuk keterangan daripada tokoh ahli perniagaan dan bekas menteri kanan tersebut berkaitan dengan dokumen-dokumen sulit yang didedahkan oleh Pandora Papers,” katanya.

Sementara itu, Ketua Pesuruhjaya SPRM Tan Sri Azam Baki ketika dihubungi mengesahkan perkara tersebut dan berkata siasatan bertumpu pada Seksyen 23 Akta SPRM 2009 berhubung kesalahan salah guna kuasa untuk mendapat suapan dan kesalahan pengubahan wang haram di bawah Seksyen 4 (1) AMLATFPUAA 2001. –AlHijrah Online


JADIKAN WAQAF JENAMA DALAM KELUARGA: FUZIAH

KUALA LUMPUR : Demi menggalakkan sumbangan masyarakat, kerajaan akan menjadikan istilah ‘Waqaf’ satu ‘Jenama dalam Keluarga’ hingga terterap dalam minda setiap institusi keluarga.Timbalan Menteri di Jabatan Perdana Menteri (Hal Ehwal Agama) Fuziah Saleh berkata inisiatif hendaklah diterapkan ke dalam jiwa anak-anak yang masih muda hingga masyarakat akhirnya akan terbiasa dengan platform amal, dengan itu menghidupkan semangat sumbangan dana.

“Wawasan kita adalah untuk membangunkan institusi waqaf sebagai jenama dalam keluarga supaya setiap umat Islam berpeluang mendapat pahala berterusan yang boleh dibawa ke akhirat,” katanya kepada pemberita selepas menyampaikan ucaptama di ceramah, ‘Rejuvenation of Waqf: Towards Socio-Economic Empowermant’ di sini hari ini.

Fuziah menggesa orang ramai mengelakkan mentaliti konvensional yang waqaf hanya untuk tujuan membantu masjid, sekolah agama, dan perkuburan Islam.Katanya, konsep waqaf berkembang semasa pemerintahan Kerajaan Ottoman di mana hospital, sekolah, jalan raya, makanan dan keperluan asas lain masyarakat disediakan.Sejak penubuhan Jabatan Waqaf, Zakat dan Haji (JAWHAR) pada 2004 dan Yayasan Waqaf Malaysia (YWM) pada 2008, kerajaan telah membelanjakan berjuta-juta ringgit, bersama Majlis-majlis Agama Islam Negeri untuk memajukan harta waqaf, kata Fuziah.“Projek yang dimajukan untuk keperluan sosial seperti sekolah, rumah perlindungan, pusat haemodialisis dan institut agama bagi mualaf,” kata beliau.Terdahulu, Fuziah turut menyaksikan majlis menandatangani memorandum kerjasama antara YWM dengan Public Islamic Bank Bhd dalam kolaborasi kutipan waqf. — BERNAMA


KPM TERUS SEDIAKAN AKSES, FASILITI KEPADA MBPK

KEPALA BATAS: Murid berkeperluan pendidikan khas (MBPK) mempunyai keupayaan dan berpotensi untuk menyumbang kepada pembangunan serta kemajuan pendidikan di negara ini.

Justeru, Menteri Pendidikan Fadhlina Sidek berkata Kementerian Pendidikan (KPM) sentiasa komited dan meneruskan menyediakan akses serta fasiliti yang secukupnya bagi golongan murid berkenaan untuk terus berjaya dalam sektor pendidikan.

“KPM memberikan tumpuan penuh kepada keperluan anak-anak berkeperluan khas. Kami sentiasa komited dalam meningkatkan akses pendidikan khususnya kepada anak-anak keperluan khas.

“Sebab itu, kami menyediakan pendidikan dan latihan berkualiti, memantapkan kebolehupayaan dan mencapai enrolmen sejagat,” katanya kepada pemberita selepas merasmikan Sekolah Menengah Kebangsaan Pendidikan Khas (SMKPK) Bumbong Lima, di sini hari ini.

Fadhlina berkata SMKPK Bumbong Lima yang merupakan sekolah pendidikan khas ke-35 di negara ini dan kelima di Pulau Pinang, mencerminkan komitmen KPM dalam memberikan perhatian khusus kepada murid keperluan khas.

Sehubungan itu, beliau berkata peruntukan dalam Belanjawan Persekutuan bagi murid berkeperluan khas juga ditingkatkan selain kerajaan sedang membangunkan sebuah sekolah sukan pendidikan khas di Bandar Enstek, Nilai, Negeri Sembilan.

Mengulas lanjut, Fadhlina berjanji KPM sentiasa serius dalam menyediakan akses pendidikan kepada semua orang agar tiada mana-mana golongan tercicir daripada arus pendidikan negara.

Ia termasuk memberikan akses pendidikan kepada murid yang tiada mempunyai dokumen pengenalan diri dan tiada kewarganegaraan melalui inisiatif Sekolah Bimbingan Jalinan Kasih (SBJK); murid uzur atau sakit dan yang berada dalam belenggu kemiskinan.

SMKPK Bumbong Lima bakal menyediakan pendidikan bagi 192 murid meliputi 160 orang yang menginap di asrama dan 32 yang tidak menginap di asrama.

Sekolah berkenaan akan memulakan operasi pada Oktober tahun ini melibatkan 32 murid bagi Tingkatan Satu, seterusnya pada Mac 2024 bagi murid Tingkatan Satu dan Tingkatan Empat (akademik dan pendidikan vokasional menengah atas).

Projek yang diluluskan dalam Rancangan Malaysia ke-11 (RMK11) Rolling Plan 1, 2016 itu dilengkapi dengan asrama, blok akademik, padang, garaj bas, dewan dan semua fasiliti yang lain.–AlHijrah Online


BUANG KEBENCIAN, KEMBALIKAN KEHARMONIAN SEJAGAT

SHAH ALAM: Yayasan Warisan Ummah Ikhlas (WUIF) memperhebatkan kempen penyatuan ummah menerusi ‘Uninstall Hatred, Reboot Malaysia & Global Harmony’ dalam usaha mengembalikan semula keharmonian masyarakat bukan sahaja di Malaysia, bahkan juga dunia.

Ketua Pegawai Eksekutifnya, Marhaini Yusoff berkata, misi utama kempen itu adalah untuk memberi penekanan terhadap nilai-nilai murni dengan membuang kebencian dan mengembalikan semula keharmonian sesama insan.

Menurutnya, kempen itu bermula dengan masyarakat Islam kerana dalam al-Quran banyak terdapat nilai-nilai murni yang mengajak umatnya melakukan kebaikan.

“Sebenarnya, kempen ini kita sudah mulakan sejak November tahun lepas lagi menerusi ‘Reboot Politeness’ atau pun mengembalikan kesantunan dalam semua aspek termasuk dalam percakapan harian.

“Jadi tahun ini, kita harap dapat memperkuatkan lagi kempen ini kerana amat penting untuk kita membersihkan hati kita daripada unsur-unsur negatif, sebaliknya berusaha untuk mengeluarkan nilai-nilai sebenar yang ada dalam diri seseorang manusia,” katanya.

Beliau berkata demikian ketika ditemui selepas perjumpaan bersama ‘Core Group’ kempen tersebut di Tingkat 1 Bangunan Sinar, Kumpulan Karangkraf di sini semalam.

Hadir sama, Pengerusi Kumpulan Karangkraf, Datuk Dr Hussamuddin Yaacub; Ketua Pengarang Sinar Harian, Datuk Baharom Mahusin; Ketua Pegawai Eksekutif TV Al Hijrah, Namanzee Haris; Ketua Penerbitan TV, Astro Ideaktif, Fadzliniza Zakaria; Ikon Blogger DenaiHati Network Sdn Bhd, Amir Hassan; selebriti, Norman Hakim dan juga Fahrur Raqib Abdul Majid.

Sementara itu, Ketua Pegawai Penyelidik WUIF, Fazrul Fahmee Ismail berkata, tajuk kempen ‘Uninstall Hatred, Reboot Malaysia & Global Harmony’ dipilih kerana melihat kepada senario yang berlaku di Malaysia dan di seluruh dunia tentang keamanan sejagat.

Katanya, tahap pemikiran masyarakat pada masa ini dilihat semakin menjunam berbanding 20 tahun lalu di mana ketika itu Melayu, India dan Cina boleh bergambar dan memegang bendera bersama tetapi kini situasi itu sudah menjadi sukar untuk dilakukan dan perkara itu dilihat bukan sesuatu yang aman.

“Malah kita turut mengangkat surah ar-Rahman sebagai panduan dalam mengembalikan keharmonian sejagat sepanjang kempen ini berlangsung kerana ia amat bertepatan dengan jawapan yang kita perlukan dalam mencari keharmonian,” katanya. — SINAR HARIAN


PLATFORM: DAKWAH DALAM LAGU TV ALHIJRAH

Oleh Syed Azwan Syed Ali

Siapa kata dakwah itu eksklusif atau hanya boleh dilakukan golongan agamawan? Sebagai orang media, penulis merasakan pandangan ini agak sempit jika diterima bulat-bulat dalam era maklumat di hujung jari.

Dakwah seharusnya tugas kita semua, bukan hanya di tangan agamawan. Ia juga bukan hanya tentang ilmu tetapi tentang adab dan akhlak serta natijah di sebaliknya, mengajak golongan sasar ke arah kebaikan.

Ia juga tentang bagaimana kita mencari kebaikan di dalam lumpur, tidak menolak permata hanya kerana ia terlihat seperti kaca dan bersangka baik pada setiap makhluk diciptakan Sang Khalik.

Barangkali, ini antara natijah di sebalik program terbaru terbitan TV AlHijrah, Platform yang akan mula bersiaran pada 3 Januari ini setiap Jumaat jam 9 malam selama lapan minggu berturut-turut.

Program terbaru TV AlHijrah bagi tahun 2020 itu adalah program berkonsepkan infotainment, dakwah dalam hiburan yang menggabungkan kelompok artis selebriti dan agamawan/pendakwah.

Naratif program rakaman selama sejam itu cukup mudah, di mana artis jemputan akan menyanyikan sebuah lagu dengan mesej ketuhanan, kemanusiaan dan kebaikan sebelum disusuli kupasan tazkirah oleh agamawan jemputan.

Misalnya, Raihan menyanyikan lagu “demi masa” dan selepas habis lagu itu, ustaz jemputan akan mengupas isu masa dari sudut agama supaya manfaatnya nanti bukan hanya sampai kepada penonton di studio tetapi di rumah atau di mana-mana sahaja program itu ditonton.

Jika diukur pada angka, program bermula Jumaat ini membabitkan 200 minit persembahan oleh 40 artis dengan 160 minit tazkirah dan pembabitan 320 tenaga kerja TV AlHijrah.

Antara artis menjayakan program Platform adalah Lah Ahmad, Adeep Nahar, Mawi, Ella, Farah Diana Anuar, Azmi Caliph Buskers, Drama Band, Salam Musik, Ikhwan Fatanna, Unic, Hijaz, Rabbani, Aizat Amdan, Lan Solo dan Syahir Zawawi.

Sesi perkongsian tazkirah pula disampaikan PU Rozi, Amin Idris, Ustaz Zul Ramli, Prof Datuk Dr Muhaya, Ustaz Ghazali, Ustaz Hafiz Haneefa dan Ustaz Roslan.

Berbalik kepada natijah dakwah dalam lagu, penulis kira pembaharuan dilakukan TV AlHijrah sebagai sesuatu yang segar dan seimbang.

Sepertimana TV AlHijrah menunjukkan integriti dan keberaniannya sebagai organisasi media yang mengupas isu-isu rakyat marhaen melalui program hardtalk Analisis, diterajui Syafinaz Yunus, Platform yang diterbitkan Nurainah Nabeeha Hassan juga menjanjikan kelainan sejajar dengan peranan TV AlHijrah sebagai TV Islamik.

“Objektif utama penerbitan Platform adalah untuk memberikan gambaran jelas kepada masyarakat bahawa dakwah boleh disampaikan melalui pelbagai kaedah dan pendekatan termasuk medium nyanyian,” kata Nurainah Nabeeha.

Ketua Pegawai Eksekutif TV AlHijrah, Namanzee Harris dalam sidang media 25 Disember lalu menegaskan yang TV Islamik itu akan meneroka pendekatan baru dan memberikan ruang kepada semua pandangan kecuali politik ekstrim.

“Hijrah sebagai TV Islamik kita perlu mendepani semua isu-isu masyarakat,” kata Namanzee.

Apa yang penting di sini, sebagai sebuah TV Islamik, TV AlHijrah tentunya mengambilkira ukuran maqasid syariah sebagai rujukan dalam setiap penerbitan program di stesen televisyen itu.

Hal ini diakui tim penerbitan Platform bahawa penerbitan program itu bukan hanya bersandarkan tuntutan komersial dan hiburan semata-mata, sebaliknya mendekati khalayak penonton dengan cara berbeza.

Ketika ia terpaksa mengambil kira rating dan komersial sebagai faktor penting untuk kekal bersaing dalam industri media yang suram, tentunya TV AlHijrah menyedari mengenai keseimbangan di antara tanggungjawab sebagai TV Islamik, kehendak penonton dan pasaran.

Pun begitu, selain program Platform, TV AlHijrah juga menjanjikan banyak lagi program baharu antaranya rancangan bual bicara Belaian Kasih, Al-Qariah dan Maidatul Quran selain menerbitkan dramanya sendiri bertajuk “Bos, Mama Kirim Salam”.

Al-Qariah yang akan disiarkan jam 7.30 malam setiap Jumaat bermula 3 Januari ini juga membincang dan mengupas persoalan kemuskilan hari kiamat dan pengajaran di sebaliknya oleh tokoh ilmuan.

Walaupun Al-Qariah ini disasarkan kepada kelompok 50 tahun ke atas, penulis merasakan ia akan mendapat tempat dalam kalangan penonton muda yang dahagakan ilmu tentang persediaan akhir zaman.

Nak tahu mengenai kemunculan Yakjuj dan Makjuj dan kerosakan dibawanya, Imam Mahdi, Al Masih Dajjal, Daabbatul Ardh, peperangan besar antara Islam dan Yahudi, turunnya Nabi Isa, matahari terbit dari barat dan Kaabah dihancurkan golongan zu-suwaiqatain (memiliki kaki dan betis kecil), jemputlah menonton Al-Qariah jam 7.30 malam bermula Jumaat ini.

Akhir sekali, setiap perkara  yang dilakukan itu bergantung kepada niat atau natijah di sebaliknya dan semoga program-program baharu di TV AlHijrah ini akan mendatangkan kebaikan dan manfaat kepada rakyat Malaysia, khususnya penonton dan pendokongnya yang setia. — AlHijrah Online

Penulis adalah Editor Berita dan Penerbit AlHijrah Media Corporation.


RAKYAT MALAYSIA DARI WUHAN SELAMAT TIBA DI KLIA

SEPANG: Pesawat khas yang membawa pulang rakyat Malaysia dari Wuhan, China yang dilanda wabak novel koronavirus 2019 (2019-nCoV), selamat mendarat di Lapangan Terbang Antarabangsa Kuala Lumpur (KLIA) awal pagi ini.

Pesawat AirAsia yang dalam Misi Bantuan Kemanusiaan dan Bencana (HADR) yang digerakkan oleh kerajaan Malaysia itu, tiba pada 5.57 pagi.

Seramai 107 orang dibawa pulang melalui penerbangan khas itu yang berlepas dari Lapangan Terbang Antarabangsa Wuhan Tianhe.

Penerbangan itu turut membawa 12 kru, lapan petugas misi dan enam pegawai dari Kedutaan Malaysia dari Beijing, menjadikan 133 orang jumlah keseluruhan yang menaiki pesawat dari Wuhan, lokasi yang dikenal pasti sebagai punca penularan virus tersebut.

Pesawat khas itu berlepas dari Lapangan Terbang Antarabangsa Kuala Lumpur 2 (klia2) pada 3.50 petang Isnin bersama 12 kru dan lapan petugas misi HADR.

Pesawat itu turut membawa 500,000 pasang sarung tangan getah sebagai sumbangan kepada kerajaan China untuk membantu menangani penularan koronavirus di negara itu.

Timbalan Perdana Menteri Datuk Seri Dr Wan Azizah Wan Ismail sebelum ini berkata semua penumpang, pasukan misi dan kru akan menjalani tapisan kesihatan di Unit Kecemasan Udara (ADU) di KLIA sebaik sahaja tiba di tanah air.

Mereka yang mempunyai simptom akan dibawa ke hospital manakala yang melepasi saringan terus ke Pusat Pemantauan. –BERNAMA


LEBIH 9.67 JUTA PENGUNDI DI ENAM NEGERI MENGUNDI HARI INI

KUALA LUMPUR: Lebih 9.67 juta pemilih berdaftar akan keluar mengundi pada Pilihan Raya Negeri (PRN) di enam negeri hari ini bagi memilih wakil rakyat kawasan masing-masing untuk tempoh lima tahun akan datang.

Turut diadakan hari ini adalah pengundian bagi Pilihan Raya Kecil (PRK) Parlimen Kuala Terengganu.

Kesemua pusat pengundian di enam negeri iaitu Pulau Pinang, Selangor, Negeri Sembilan, Kedah, Terengganu dan Kelantan termasuk di Kuala Terengganu dijadual dibuka serentak bermula 8 pagi dan ditutup pada 6 petang.

Pengundian PRN bakal menyaksikan 9,674,456 pemilih berdaftar mengundi di 3,190 pusat pengundian yang mengandungi 17,048 tempat mengundi atau saluran, manakala 122,160 pengundi akan terlibat dengan proses pengundian di PRK Parlimen Kuala Terengganu melalui 41 pusat mengundi yang mengandungi 217 saluran.

Pada Selasa (8 Ogos), pengundian awal PRN telah berlangsung yang menyaksikan 72,554 anggota keselamatan dan pasangan melaksanakan tanggungjawab mereka dengan jumlah peratusan keluar mengundi di Kedah adalah 96.02 peratus, Terengganu (95.91), Selangor (95.87), Pulau Pinang (95.01), Negeri Sembilan (94.05) dan Kelantan (93.90).

Pengundian awal pada hari sama bagi PRK Parlimen Kuala Terengganu pula melibatkan seramai 1,286 pengundi atau 95.47 peratus anggota tentera dan polis serta pasangan masing-masing.

Selepas proses penamaan calon 29 Julai lepas, sebanyak 570 calon disahkan layak bertanding untuk merebut 245 kerusi Dewan Undangan Negeri (DUN) pada pilihan raya enam negeri manakala PRK Parlimen Kuala Terengganu menyaksikan pertembungan satu lawan satu antara calon Pakatan Harapan dan PAS.

Bagi PRN dan PRK berkenaan, tempoh berkempen ditetapkan selama 14 hari bermula 29 Julai selepas pengisytiharan calon-calon yang layak bertanding dan berakhir pada 11.59 malam tadi.

Sementara itu, Jabatan Meteorologi menerusi laman sesawangnya semalam meramalkan cuaca hujan di satu dua tempat di Pulau Pinang, Negeri Sembilan dan Selangor pagi ini.

Hujan turut diramal berlaku di Kedah, yang melibatkan banyak kawasan pantai, manakala cuaca mendung di Terengganu dan Kelantan dijangka cuaca baik.

PRN ini melibatkan pertandingan 40 kerusi DUN di Pulau Pinang, Selangor (56), Negeri Sembilan (36), Kedah (36), Terengganu (32) dan 45 DUN di Kelantan.

PRK Parlimen Kuala Terengganu diadakan susulan keputusan Mahkamah Pilihan Raya Terengganu pada 27 Jun lepas yang membatalkan kemenangan calon PAS Datuk Ahmad Amzad Hashim pada Pilihan Raya Umum ke-15 selepas mendapati berlaku perbuatan rasuah.–AlHijrah Online


PREMIS NASI AYAM CLAYPOT TULAR TIADA SIJIL HALAL – JAKIM

KUALA LUMPUR: Premis nasi ayam claypot di Sri Petaling yang tular di media sosial sejak beberapa hari lalu disahkan tidak memiliki sijil halal oleh Jabatan Kemajuan Islam Malaysia (JAKIM).

JAKIM menerusi kenyataan di Facebook berkata, wujud dakwaan premis itu menggunakan ‘rice wine’ dalam masakan yang telah menimbulkan keresahan dalam kalangan pengguna Muslim.

“Berdasarkan kepada semakan melalui Portal Halal Malaysia, premis tersebut bukan pemegang Sijil Pengesahan Halal Malaysia (SPHM) yang sah dan pihak JAKIM tidak pernah mengeluarkan pensijilan halal untuk premis tersebut.

“Sehubungan dengan itu, pengguna Muslim adalah dinasihatkan agar sentiasa berhati-hati dalam memilih premis makanan yang ingin dikunjungi.

“Pastikan premis yang dipilih merupakan pemegang Sijil Pengesahan Halal Malaysia yang sah daripada Pihak Berkuasa Berwibawa Pensijilan Halal Malaysia,” menurut kenyataan itu pada Sabtu.

“Semakan juga boleh dilakukan melalui aplikasi telefon pintar Verify Halal.

“Selain itu, pengguna boleh mengikuti penjelasan berkenaan isu-isu halal yang tular melalui Facebook Bahagian Pengurusan Halal, JAKIM,” katanya.

Sebelum ini tular di media sosial sebuah kedai nasi ayam claypot diusahakan pasangan suami isteri Muslim yang fasih berbahasa Mandarin didakwa menggunakan alkohol jenis rice wine dalam penyediaan makanan tersebut.

Premis tersebut dipercayai ditutup sementara susulan penularan isu tersebut. –AlHijrah Online


EMPAT JURUTEKNIK MAUT DALAM NAHAS EMPAT KENDERAAN

KUALA NERUS: Empat juruteknik syarikat swasta maut apabila van dinaiki mereka yang dalam perjalanan dari Setiu ke Kuala Terengganu, terlibat dalam kemalangan di Kampung Sungai Ikan, di sini petang tadi.

Ketua Balai Bomba dan Penyelamat Kuala Nerus Azmi Omar berkata kemalangan yang berlaku pada 6.22 petang itu turut melibatkan sebuah kereta Proton Wira dan Proton Persona dari arah yang sama, serta sebuah bas ekspres dari arah Temerloh, Pahang menuju ke Jertih.

“Ketika sampai di tempat kejadian kami mendapati seorang mangsa yang menaiki van telah dikeluarkan orang awam manakala tiga lagi mangsa yang maut masih berada di dalam van tersebut.

“Kejadian itu turut menyebabkan pemandu Proton Wira dan penumpang Proton Persona mengalami kecederaan, manakala 13 penumpang bas ekspres termasuk pemandu, serta pemandu Proton Persona tidak mengalami sebarang kecederaan,” katanya ketika ditemui pemberita di lokasi insiden.

Mangsa yang maut adalah Syed Mohd Shukri Tuan Yahya, 36; Muhammad Saufi Jusoh, 34; Mohd Shahlan, 37, dan pemandu van yang masih belum dikenal pasti identitinya.

Azmi berkata kemalangan itu dipercayai berlaku apabila van tersebut gagal memotong kereta Proton Wira sebelum bertembung dengan bas ekspres dari arah bertentangan.

Katanya, perlanggaran itu menyebabkan kereta Proton Wira berkenaan merempuh kereta Proton Persona yang berada di laluan sama.

Menurut Azmi, seramai 18 anggota termasuk pegawai dari Balai Bomba dan Penyelamat (BBP) Kuala Nerus dan BBP Kuala Terengganu bersama tiga jentera terlibat dalam operasi mengeluarkan mangsa.

Beliau berkata keseluruhan operasi selesai sepenuhnya pada 9.20 malam tadi dan keempat-empat mayat telah dibawa ke Jabatan Forensik Hospital Sultanah Nur Zahirah di Kuala Terengganu untuk tindakan lanjut.–AlHijrah Online


KONVOI KEMANUSIAAN DI GAZA JADI MANGSA SERANGAN – ICRC

BANDARAYA GAZA: Jawatankuasa Antarabangsa Palang Merah (ICRC) pada Selasa berkata konvoi kemanusiaannya ditembak di Bandar Gaza.

“ICRC menegaskan pihak-pihak yang terlibat perlu mematuhi kewajipan mereka di bawah undang-undang kemanusiaan antarabangsa untuk menghormati dan melindungi petugas kemanusiaan pada setiap masa,” Agensi Anadolu memetik kenyataan pertubuhan itu.

Konvoi yang terdiri daripada lima trak dan dua kenderaan ICRC dilaporkan sedang mengangkut bekalan perubatan ke kemudahan kesihatan, termasuk Hospital Al Quds Persatuan Bulan Sabit Merah Palestin semasa ia diserang.

Dalam kejadian itu, dua trak rosak dan seorang pemandu mengalami cedera ringan.

Ketua delegasi ICRC di Gaza, William Schomburg berkata situasi berkenaan tidak menyediakan persekitaran yang selamat bagi kakitangan kemanusian meneruskan tugas mereka.

“Kehadiran kami di sini adalah untuk membawa bantuan segera kepada orang awam yang memerlukan. Memastikan bantuan penting sampai ke kemudahan perubatan adalah satu kewajipan undang-undang di bawah undang-undang kemanusiaan antarabangsa,” katanya. — AlHijrah Online


PASANGAN GUNA KHIDMAT LEBAI LOH PERLU SAHKAN STATUS PERKAHWINAN

KUALA LUMPUR: Pasangan yang berkahwin menggunakan khidmat sindiket nikah tanpa tauliah yang dikenali sebagai Lebai Loh perlu tampil mengesahkan status perkahwinan mereka di Jabatan Agama Islam negeri masing-masing.

Menteri di Jabatan Perdana Menteri (Hal Ehwal Agama) Senator Idris Ahmad berkata status perkahwinan pasangan terbabit akan diputuskan Jabatan Agama Islam negeri masing-masing.

“Kebanyakan mereka yang berkahwin macam ini, ada masalah nak kahwin secara rasmi.

“Isu ini juga kemungkinan tidak pernah dilaporkan kepada pihak berkuasa. Orang anggap dia ustaz dan dakwa ada kad autoriti (boleh menikahkan mereka), Alhamdulillah kita berjaya menumpaskan perkara ini,” katanya.

Idris berkata demikian ketika Majlis Perasmian Perpustakaan Sheikh Mohammad Idris Al-Marbawi di Masjid Negara hari ini.

Semalam media melaporkan sindiket nikah tanpa tauliah didalangi ‘Lebai Loh’ yang ditahan baru-baru ini, dikatakan sudah beroperasi lebih 20 tahun lalu.

Bekas iimam berusia 71 tahun itu dikatakan menjadikan kediamannya di Kampung Chuchoh Puteri dekat Kuala Krai sebagai lokasi akad nikah. – AlHijrah Online


DUA AKAUNTAN JKM DIDAKWA PECAH AMANAH

KUANTAN: Dua penolong akauntan yang berkhidmat di Jabatan Kebajikan Masyarakat (JKM) Raub didakwa di Mahkamah Sesyen Kuantan, atas dua pertuduhan melakukan pecah amanah membabitkan wang berjumlah RM74,000.

Kedua-dua tertuduh bagaimanapun mengaku tidak bersalah selepas pertuduhan dibacakan di hadapan hakim Datuk Ahmad Zamzani Mohd Zain.

Bagi pertuduhan pertama, Tengku Asraf Shah Tengku Yahya dan Zuraini Abdul Rahim @ Abdul Rahman masing-masing berusia 39 tahun didakwa secara bersama-sama sebagai penjawat awam iaitu penolong akauntan, melakukan pecah amanah berkaitan wang milik Pejabat JKM Raub.

Mereka didakwa mengikut Seksyen 409 Kanun Keseksaan (Akta 574) dibaca bersama mengikut Seksyen 34 Kanun Keseksaan yang memperuntukkan hukuman penjara tidak kurang dua tahun dan tidak lebih 20 tahun dan sebat, dan boleh juga dikenakan denda, jika sabit kesalahan.

Bagi pertuduhan pilihan pula, kedua-dua tertuduh didakwa secara bersama melakukan pecah amanah berkaitan harta RM74,000 dalam akaun Pejabat JKM Raub dan didakwa di bawah Seksyen 403 Kanun Keseksaan (Akta 574) yang dibaca bersama mengikut Seksyen 34 Kanun Keseksaan.

Jika didapati bersalah boleh dikenakan hukuman penjara tidak kurang dari enam bulan dan tidak lebih dari lima tahun dengan sebatan serta boleh dikenakan denda.

Kedua-dua perbuatan itu didakwa dilakukan di Pejabat JKM Raub, antara 22 Jun 2020 sehingga 18 Februari tahun lalu.

Kes dikendalikan Pendakwa Raya Suruhanjaya Pencegahan Rasuah Malaysia (SPRM), Kamariah Seman.

Mahkamah menetapkan kedua tertuduh diikat jamin RM5,000 setiap seorang serta seorang penjamin.

Sebutan semula kes 7 Mac depan sebagai serahan dokumen dan lantikan peguam. – AlHijrah Online


SEKOLAH SELURUH NEGARA DITUTUP BERMULA 9 NOVEMBER – RADZI JIDIN

KUALA LUMPUR: Kementerian Pendidikan mengumumkan penutupan sekolah seluruh negara bermula 9 November hingga hari akhir persekolahan untuk tahun ini iaitu 17 Disember 2020 bagi negeri kumpulan A dan 18 Disember 2020 bagi negeri kumpulan B.

Menteri Pendidikan Dr Radzi Jidin berkata penutupan itu termasuk kolej vokasional di seluruh negara.

“Langkah ini diambil bagi membantu usaha kerajaan memutuskan rantaian penularan jangkitan wabak COVID-19.

“Sepanjang tempoh penutupan tersebut, pembelajaran dan pengajaran diteruskan secara ‘home base learning’ mengikut kesesuaian murid dan guru.

“Pentadbir sekolah perlu memastikan guru dan murid melaksanakan pengajaran dan pembelajaran di rumah,” katanya dalam sidang media khas hari ini.

Jelas Radzi ibu bapa perlu mengambil anak-anak mereka yang berada di asrama, namun pelajar dibenarkan kekal berada di asrama sementara menunggu untuk diambil dan keperluan makanan akan disediakan pihak sekolah.

Dalam pada itu Radzi memaklumkan semua murid sekolah rendah akan memulakan sesi persekolahan bagi tahun 2021 pada 20 Januari tahun depan.

Pelajar sekolah menengah Tingkatan 1, 4, 5, 6 dan kolej vokasional juga akan memulakan sesi persekolahan bagi tahun 2021 pada 20 Januari.

Manakala bagi pelajar Tingkatan 2 dan 3, Radzi berkata mereka juga akan memulakan persekolahan pada tarikh sama namun hanya secara pembelajaran dari rumah.

Jelas Radzi, pelajar Tingkatan 2 dan 3 akan kembali memulakan pembelajaran secara bersemuka pada 8 Mac 2021.

Sementara itu, Radzi juga memaklumkan peperiksaan Sijil Pelajaran Malaysia (SPM) yang dijadual pada 6 Januari 2021 akan ditangguh kepada 22 Februari tahun depan manakala Sijil Tinggi Persekolahan Malaysia (STPM) akan bermula pada 8 Mac 2021.

Radzi juga memaklumkan peperiksaan Sijil Vokasional Malaysia (SVM) dan Sijil Tinggi Agama Malaysia (STAM) untuk tahun 2020 juga akan bermula pada 22 Februari 2021.

Maklumat lanjut berhubung peperiksaan tersebut akan diumumkan dalam masa terdekat. — AlHijrah Online